Нисек ялған орлоҡтарға юлыҡмаҫҡа? - GTRK.TV — Новости Уфы и РБ\n22 апреля 2019 ГТРК «Башкортостан»\nБашҡортостан буйынса Рәсәй ауыл хужалығын күҙәтеү идаралығы орлоҡ магазиндарын тикшерә. Сифатлы орлоҡ ниндәй булырға тейеш? 98 йәшлек Анна Киршина үҫентеләрен ҡәҙерләп кенә ҡарай. Хәҙер нисәмә йылдар үрсетмәләр ултыртып, һәр береһенең нескәлектәрен белеп бөткән. Үҙ баҡсаңдағы йәшелсә, емеш-еләк иң тәмлеһе һәм файҙалы, ти ул. Магазиндан орлоҡтарҙы бик һирәк һатып ала, башлыса үҙе шыттырғанын сәсә. Бер быуат ғүмерен ваҡлаған Анна Филлиповна сәскәләрен иһә йорт алдындағы майҙанға ултырта. Помидор, ҡыяр үҫентеләрен ҡыҙына тапшырып, баҡсаға ебәрә. Ә бына Тәслимә Ғәзизова үҙен баҡсасы, тип танымай. Әммә шулай ҙа үҙ баҡсаңдағы уңыш күпкә татлыраҡ, ти һәм орлоҡ һайлауҙы һатыусларға ышанып тапшыра. Бәғзе берәүҙәр орлоҡтарҙы махсус магазиндарҙа һатып алыу яҡшы, тип иҫәпләй. Ни тиһәң дә инспекторҙар ниндәй тауар һатылыуын тикшереп тора. Орлоҡ магазиндарының документтары һәм тауарҙың сифатын билдәләгән сертификаты булырға тейеш. Закон буйынса бөтә орлоҡтар ҙа тикшереү үтергә тейеш һәм шунан һуң ғына сифатына тура килә тигән сертификат бирелә. Лаборатория белгестәре һынауҙы бер нисә этапта үткәрә. Иң беренсе орлоҡ өлгөләре ҡабул ителә һәм белгестәр уны компьютерҙа теркәй, һуңынан анализға тапшыра. Артабан ошо һайланып алынған 400 орлоҡ 100-шәргә бүленеп шыттырырға ултыртыла. Орлоҡ өлгөләрен ошондай термостаттарҙа шыттыралар. Һәр культураның үҙ температура кимәле һәм шытыу ваҡыты 7-10 көн, тип билдәләнә. Мәҫәлән, был орлоҡтар шыта башлаған. Ошо күрһәткестәр һөҙөмтәһе буйынса һынау үҙәге пртокол әҙерләй һәм шуға ярашлы орлоҡ сифаты тураһында сертификат алырға мөмкин. Бөтә һатыусылар ҙа намыҫлы һатыу итмәй, тип билдәләй Башҡортостан буйынса Рәсәй ауыл хужалығы күҙәтеү идаралығы. Быйыл Республикала 13 орлоҡ һатыусыға штраф һалынған. Баҡса ултыртып мул уңыш алам тиһәң, белгестәр орлоҡтарҙың сифатына, ҡайҙа һәм ҡасан етештерелеүенә иғтибар итергә саҡыра.


Йәшәү һуты бирер ғәзиз ер!\n21 Июнь 2018, 18:58\nЯңы Ҡыпсаҡ халҡы шаулап-гөрләп ауылдарының 90 йыллыҡ юбилейын билдәләне\nҺандуғастар өҙөлөп һайрар\nЙәшел туғайҙар иле!\nМатур тәбиғәтле, хозур ерҙәрҙе үҙ иткән бөгөнгө яңы ҡыпсаҡтарҙың ата-бабалары. Күҙ күреме етмәҫ иркен ялан-ҡырҙар, мең төрлө үлән, сәскә еҫенә тулған һулап туйғыһыҙ саф һауа, дөрөҫ, хәҙер инде күпкә һайыҡҡан, әммә элекке замандарҙа алҡынып ташҡан таҙа һыулы Йөҙболан йылғаһы.\nБәләкәй генә ауылда оло байрамдар һирәк үткәрелһә лә, алыҫ араларҙы яҡынайтып, туған-тыумасаһын күрергә, нәҫел-нәсәбен барларға ҡайтҡан яҡташтар бик күп ине. Халыҡ әкренләп килә торҙо, таныш һуҡмаҡтарҙы байҡаны, урамдарҙы күҙҙән үткәрҙе, күптәр ҡыҙыҡһынып шәжәрә ағастарын ҡараны.\nӘ юбилей тантанаһына тырышып әҙерләнгән ҡыпсаҡтар. Өйҙәр төҙөк, урамдары иркен, ҡапҡа-рәшәткәләре сағыу төҫтәргә буялған, бер һүҙ менән әйткәндә, күҙгә күренеп матурланған ауыл. Бер аҙ ҡалҡыуыраҡ ерҙә урынлашҡан клуб бинаһы эргәһендәге ҙур майҙанда тирмә ҡоролдо, тамашасыларға эскәмйәләр ҡуйылды, сауҙа рәттәре, “Тыуған ауылыма – 90 йыл”, “Аҡсулпан мәктәбе тарихы”, “Ауылымдың оҫта ҡулдары” тип аталған күргәҙмәләр эшләне. Байрам тантанаһы ауыл тарихын сағылдырған театрлаштырылған тамашанан башланып китте.\nАта-бабалар нигеҙен ҡоротмай\n...Диңгеҙ кеүек йәйрәп ятҡан уңдырышлы ерҙәрҙе эшкәртеү маҡсатында 1928 йылда бер төркөм ағай-апайҙар, йәмғеһе 24 ғаилә, дөйөм йыйылышта һөйләшеп-кәңәшләшеп бер ҡарарға килгәндән һуң хәҙер инде 255 йыллыҡ сал тарихы булған Ҡыпсаҡ-Асҡар ауылынан, Калинин исемендәге коммунанан айырылып сыға һәм ошо урындарға нигеҙ ҡороп, яңы тормош башлап ебәрә. Һәр ғаиләгә өй һалыу өсөн 15-әр сажин ер бирелә.\nТырыш хеҙмәт, уйын-көлкө менән йыл артынан йылдар үткән, халыҡ иген сәсеп, мал аҫрап көн күргән, үҙҙәренән артҡанды Эстәрле, хатта Златоуст баҙарына тиклем барып етеп, кәсеп тә иткәндәр. Балалар һаны ла артҡан, 1948 йылда ауылда тәүге мәктәп асыла, ун йылдан һуң икенсеһенә нигеҙ һалына, ә 1992 йылда инде мәктәп, медпункт һәм клубты үҙ эсенә алған яңы бина үҙ ишектәрен аса.\nБөйөк Ватан һуғышы йылдарында ошо бәләкәй генә ауылдан типһә тимер өҙөрлөк 23 ир-егет фронтҡа китә, әммә уларҙың 14-е утлы яу яландарында мәңгелеккә ятып ҡала. Дошманды ҡыйратып, иҫән-имен ҡайтҡан ветерандар башҡалар менән бер рәттән тыныс тормошта лайыҡлы хеҙмәт юлы үтеп, балалар үҫтереп тырышып ғүмер кисерә. Ҡыҙғанысҡа ҡаршы, бөгөн Яңы Ҡыпсаҡта бер генә һуғыш ветераны ла юҡ, тыл эшсәндәренән дә ауылдың иң оло ағинәйе Рәшиҙә Сәмиғулла ҡыҙы Иманғолова ғына иҫән.\nЭйе, ауылдың тарихы, данлы үткәндәре Ватаныбыҙ тарихы менән тығыҙ бәйле, халҡы ла ил күргәнде күреп, ҡайғы-шатлыҡтарын бергә уртаҡлашып дуҫ һәм татыу йәшәгән.\nЙылдар үткән, заманалар ҙа үҙгәргән, бөгөн инде Яңы Ҡыпсаҡта ата-бабалары нигеҙен ҡоротмай, ҡасандыр ошо бәрәкәтле ергә килеп ултырыусыларҙың балалары, ейәндәре данлы эштәре, изге ғәмәлдәре менән ауыл йылъяҙмаһына үҙ өлөшөн индерә. Бында әле 41 йорт иҫәпләнеп, 193 кеше йәшәй. Бөтә өйҙәргә лә “зәңгәр” яғыулыҡ ингән, әммә социаль объекттарҙан клуб һәм медпункт ҡына ҡалған. Күптәр, әлбиттә Себер тарафтарында эшләй, йәштәр ҙә ҡала юлын тапай, әммә ауылда ҡалғандар ҙа юҡ түгел. Тыуған төйәгенә тоғро булып, хеҙмәтте үҙ итеүселәр генә бәхетте ситтән эҙләмәй, үҙ нигеҙен үҙ ерендә ҡоралыр ул. Халыҡ башлыса шәхси хужалыҡта күпләп мал-тыуар, ҡош-ҡорт аҫрай, умарта тотоусылар ҙа бар, уңдырышлы ерҙәрендә картуф, сөгөлдөр үҫтерәләр. Ошоға өҫтәп, бында һәр йортҡа уртаса алтышар баш һыйыр малы тура килеүен дә әйтһәң, яңы ҡыпсаҡтарҙың уңғанлығына һәм тырышлығына һоҡланып, тел шартлатырға ғына ҡала. Күптәр, бик күптәр өсөн матур өлгө һәм сағыу миҫал был!\nЙыр-моңға ла маһир\nӘ сәхнәлә байрам ҡыҙғандан-ҡыҙа барҙы. Ауыл халҡын күркәм байрам менән район хакимиәте башлығы урынбаҫары З. З. Әхмәтов, Ҡыпсаҡ-Асҡар ауыл биләмәһе башлығы Р. Х. Ғәзизов һәм ҡыпсаҡтарҙың тарихын архив мәғлүмәттәргә таянып өйрәнеүсе отставкалағы полковник Р. Ш. Ғәбитов ихлас тәбрикләне. Был көндө ауылдаштары менән осрашыуға гүзәл Башҡортостаныбыҙҙың төрлө тарафтарынан ҡайтҡан яҡташтар һағыныу сәләмдәрен еткереп, моңло йырҙарын бүләк итте, бер-бер артлы район мәҙәниәт һарайы артистары һәм урындағы таланттар, музыканттар һәм бейеүселәр сығыш яһаны. Эштә генә түгел, йыр-бейеүҙә лә ал бирмәй икән ҡыпсаҡтар!\nАртабан инде төрлө номинацияларҙа билдәләп үтелгән ауылдаштарын көслө алҡыштар менән тәбрикләп, бүләкләүҙәр тантанаһы башланды. Иң өлгөлө йорт һәм иң матур гөлләмә баҡсаһы хужалары тип Айгөл һәм Ғәлимйән, Гөлнара һәм Азамат Сәмиғуллиндар танылһа, мәғариф ветераны Зөһрә Әхмәтова - “Ауылдың иң хөрмәтле кешеһе”, Зәйтүнә инәй Фазлыәхмәтова - “Ауыл тарихын яҡшы белеүсе”, Светлана һәм Вәли Шайморатовтар – “Иң татыу ғаилә”, Ләйсән һәм Руслан Яҡуповтар – “Иң йәш парҙар”, Лидия һәм Рифҡәт Татлыбаевтар – “Оло йөрәкле ата-әсә”, Миләүшә Шайморатова – “Иң сабыр әсә” исеменә лайыҡ булды. Шулай уҡ татыу ғаилә парҙары Зилә һәм Хөсәйен Шайморатовтарҙы, күп балалы әсә Гүзәл Сафина, иң шәп малайҙар үҫтереүсе Миниса Ниғмәтуллина, “ҡайнар нөктә”ләрҙә хеҙмәт иткән яугир-интернационалистар Вәғиз Әхмәтйәнов һәм Азамат Сәмиғуллинды ла ҡотлап үттеләр. Быйыл күркәм ғүмер байрамдарын билдәләгән юбилярҙар, ауылдың иң оло һәм иң кесе граждандары, аш-һыу, ҡул эше оҫталары, моңло тауышлы йырсылар, хатта иң яғымлы өләсәйҙәр ҙә иғтибарҙан ситтә ҡалманы. Бер һүҙ менән әйткәндә, ауылдың һәр кешеһе тиерлек ниндәйҙер бүләккә лайыҡ булды. Сәхнәнән шулай уҡ сараны ойоштороуҙа ярҙам иткән, ауылым, тип янып-көйөп йөрөгән Зәлиә һәм Сабит Сәмиғуллиндар, Зәйтүнә Шәрәфетдинова, Исмәғил Татлыбаев, Рәүеф һәм Вилдан Шайморатовтар, Зөһрә Иманғолова, Зилә Татлыбаева, Илгиз Һәм Булат Шәрәфетдиновтар, Гөлзәминә Шафиҡова, Лилиә Сафина һәм ситтә йәшәгән яҡташтар исеменә лә маҡтау һүҙҙәре яңғыраны. Район хакимиәтенә, Ҡыпсаҡ-Асҡар ауыл биләмәһе һәм мәҙәниәт йорто коллективтарына, яҡын-тирә ауылдарҙан байрам менән тәбрикләргә килгән йырсылар, бейеүселәргә лә сикһеҙ рәхмәтле аҡсулпандар.\nЭйе, эйе, рәсми исеменән тыш, халыҡ телендә йәшәгән ошондай атамаһы ла бар Яңы Ҡыпсаҡтың. Һәр иртә ҡояш сығышы яғынан ҡалҡҡан сағыу таң йондоҙо – Сулпан менән сағыштырып, күрше Тәүәтәй, Һарыш, Себенле ауылдары халҡы әле лә уны Аҡсулпан тип йөрөтә. Туғанлыҡ хистәрен һүрелтмәй, быуындар бәйләнешен һаҡлаған, тәпәй баҫҡан ерендә гөрләтеп донъя көткәндәрҙе, ошо төбәктә тыуып үҫеп, бөгөн сит тарафтарҙа йәшәгән яҡташтарҙы ҡурсалап, бәхетле яҙмыштар юраһын, аҙашҡандарға юл күрһәтеүсе яҡты бер маяҡ булһын, әйҙә, көмөш Сулпан йондоҙо!


Башҡортостанда илдәге тәүге геопарк барлыҡҡа киләсәк\nБөгөн Рөстәм Хәмитов һәм Юнеско эштәре буйынса Рәсәй комиссияһы сәркәтибе Григорий Орджоникидзеның осрашыуында уны ойоштороу юлдары өйрәнелде.\nГеопарк урындағы ерлектең тарихын, тәбиғәтен, ҡаҙылма байлыҡтарын һәм башҡа үҙенсәлектәренә сағылдырыусы айырыуса һаҡланған биләмә. Бындай төбәктәр ғилми эҙләнеүҙәр, турист һәм ял итеүселәрҙең мәккәһенә әйләнә. Әле Рәсәйҙә бындай урындар юҡ.\nБашҡортостан башлығының Георгий Орджоникидзе менән был тәүге осрашыу түгел. Күптән түгел генә геопарк булдырыу тураһында һөйләшеп килешелгәйне. Был юлы иһә Юнеско вәкилдәре аныҡ тәҡдимдәр һәм тәүге һөҙөмтәләр менән килгән.\nГригорий Орджоникидзе, Юнеско эштәре буйынса рәсәй комиссияһының яуаплы сәркәтибе: «Рәсәйҙә тәүге геопаркты Башҡортостанда ойоштороу тәҡдиме Рөстәм Хәмитовтыҡы. Уның шул тиклем туризмды үҫтереү теләге беҙгә лә этәргес бирҙе. Был тәжрибә проекты буласаҡ һәм тәүге һөҙөмтәләр ҙә бар. Тәүге геопарктың тап һеҙҙә булыуы оло мәртәбә».\nБашланғыс Юнеско ойошмаһына ла яңы эш йүнәлеше асҡан. Быға тиклем ул геопарктар булдырыу менән шөғөлләнмәгән. Бынан тыш Юнеско вәкилдәре баш ҡаланың ике юғары уҡыу йортонда үҙ кафедраларын булдырыу тәҡдимен дә ҡараны. Координация советы ултырышына илдең тағы биш юғары уҡыу йорто үҙ кандидатураһын сығарғайны.\nБыға тиклем Башҡорт дәүләт университетында һәм Мифтахетдин Аҡмулла исемендәге Башҡорт дәүләт педагогия университетында Юнесконың кафедралары эшләп килде. Һәр кафедраның үҙ йүнәлеше бар. Студенттар ошо йүнәлештәрҙә үҙ фекерҙәштәрен, ғалимдар таба. Уның Юнеско ҡанаты аҫтында эшләүе иһә хеҙмәттәшлекте халыҡ-ара кимәлгә сығарыу мөмкинлеге бирә.


Донъяның мосолман йәмәғәтселеге бөгөн Рәсәйҙең ислам дине үҙәге Башҡортостанға йыйылды\nБаш ҡалала «XXI быуатта мәғариф системаһында исламдың идеалдары һәм ҡиммәттәре» тип аталған VII халыҡ-ара ғилми-ғәмәли конференция асылды.\nКүләмле форумға Иордания, Малайзия, Сүриә, Төркиә кеүек илдәрҙән һәм Рәсәй төбәктәренән ислам университеттары вәкилдәре, мосолман ҡәрҙәштәр йыйылды. Ғәмәли конференцияла традицион ислам, Рәсәйҙә ислам мәғарифының яңы педагогик системаһы тураһында һүҙ барҙы. Форумда шулай уҡ университеттарҙа уҡытылған этика, дин тарихы кеүек дәрестәргә мәғариф программаларын булдырыу, уҡытыусыларҙың белем кимәлен камиллаштырыу буйынса фекер алышыу уҙҙы. Мифтахетдин Аҡмулла исемендәге Башҡорт дәүләт университеты нигеҙендә үткән форумда райондарҙан килгән имам-хатиптар ҙа ҡатнашты.


Олимпия чемпионы бөлгөнлөккә төшкәнме?\n19 Июль 2019, 21:35\nБындай аҙымға барырын көтмәгәйнек...\nВанкуверҙағы олимпия чемпионы онлайн-аукционда ике алтын миҙалын һата. Ни өсөн ул был аҙымға бара? Мохтажлыҡтанмы?\nАлексей Гришин спорт карьераһын 2014 йылда тамамлай. 2010 йылда ул саңғы акробатикаһында Белоруссия тарихында ҡышҡы олимпиадала тәүге алтын миҙалды яуланы. Бығаса 2002 йылда Соль-Лейк-Ситила бронза алғайны.\nСпортсының наградалары Американың RR Auction онлайн-аукционына ҡуйылған. Тәүҙә Гришиндың алтыны биш мең доллар тәшкил итһә, әммә платформа уны 10 тапҡырға ҡыйбатыраҡ баһалай. Бронзаны 25 мең долларға һатып алырға була.\nВанкуверҙағы еңеүенән карьераһы тамамланғанға тиклем ике олимпия миҙалы ла хәҙерге Беларусь дәүләт музейының өлөшө булараҡ һаҡланған. Контракт буйынса Гришин 2014 йылда наградаларын кире алған.\nГришин 2010 йылғы еңеүенән һуң тормошо менән бигүк риза булмауын белдерә. Уға бары велосипед бүләк итеүҙәренә ҡәнәғәт түгел. Шулай итеп, ул йорт та һала алмаған. Әммә 2018 йылда хәле көйләнгән кеүек күренә. Мәҫәлән, урындағы Советҡа депутатлыҡҡа кандидаттар араһында килеме буйынса ул өсөнсө урында торған. Шундай кешенең ҡапыл аҡсаға үтә мохтажлығы килеп тыуғанмы тигән һорау тыуа.


Урта быуат фәлсәфәһе — Башҡорт Википедияһы\nУрта быуат фәлсәфәһе\nV б. алып XV б. саҡлы арауыҡты биләгән көнбайыш фәлсәфәһе үҫешенең тарихи этабы. Ҡараштары теоүҙәкле.\nУрта быуат фәлсәфәһе, урта быуаттар философияһы — V б. алып XV б. саҡлы арауыҡты биләгән көнбайыш фәлсәфәһе үҫешенең тарихи этабы. Ҡараштарҙың теоүҙәклеге менән ҡылыҡһырлана.\nУрта быуат фәлсәфәһе Викимилектә\n2 Патристика — II—VII быуаттар\n3 Схоластика — VIII—XV быуаттар\n5 Байғош Августин\n10.1 Урта быуат фәйләсуфтары текстары китапханалары\n10.1.1 Русском телендә\n10.1.2 Латин һәм инглиз телендә\n10.1.3 Уртаҡ ресурстар\n10.1.4 Урта быуат фәлсәфәһе тарихының методологияһы\nУрта быуат — дини тәғлимәттә сағылыш тапҡан донъяға дини ҡараш хакимлығы. Фәлсәфә теологияның хеҙмәтсеһе була. Уның төп функцияһы — Изге яҙманы аңлатыу, Сиркәү догматтарына аныҡлама биреү һәм Хоҙай йәшәйешен раҫлау. Бер ыңғай логика үҫеш алған, шәхес төшөнсәһе тейешенсә эшләнгән (ипостась һәм асыл айырмаһы тураһында бәхәс) һәм берлек йәки дөйөмлөк өҫтөнлөгө тураһында бәхәс (реалистар һәм номиналистар) барған.\nПатристика — II—VII быуаттарҮҙгәртергә\nДин Белгесе Григорий\nХристиандарҙа кешеләрҙән ситләшеп йәшәүселәрҙең дини тәғлимәте\nИоанн Кассиан Римле\nМаксим Тәүбәгә килтереүсе\nГригорий Палама — исихазм тәжрибәһен фәлсәфәүи нигеҙләүҙе булдырыусы.\nСхоластика — VIII—XV быуаттарҮҙгәртергә\nБайғош Августин Аврелий (354-430 йыл) иртә урта быуат фәлсәфәһе вәкилдәренең береһе булып тора — гиппонский епискобы (Төньяҡ Африкала), патристиканың абруйлы вәкиле. Был фәйләсуфтың хеҙмәттәре урта быуат йәмғиәтендә христиан дини тәғлимәтенең аяҡҡа баҫыуына ҙур йоғонто яһаған.\nАвгустиндың йәшәйеш тураһындағы тәғлимәте неоплатонизмға яҡын булған. Бөтә тереклек, фәҡәт ул бар булғанлыҡтан, бәрәкәт (яҡшылыҡ, изгелек) тип иҫәпләнә. Яуызлыҡ — ул матди объект түгел, ә яҡшылыҡтың юҡлығы. Бар тереклек Хоҙай тарафынан бар ителгән һәм уның ярҙамы менән тора. Әгәр Хоҙай «нимәләрҙән үҙенең, әйтер кәрәк, етештереүсе көсөн алһа, элек, барлыҡҡа килер алдынан, булмаған кеүек, ул әйберҙәр шулай уҡ булмаясаҡ». Августин йәнде һәм Хоҙайҙы танып белерлек, тип иҫәпләй. Хоҙай идеяһын ул кеше менән, кешене Хоҙай менән үҙ-ара бәйләнештә ҡарай. Августин фекеренсә, Йән — матди булмаған объект һәм мәңге йәшәй. Йәндең барлыҡҡа килеүе тураһындағы хеҙмәттәрендә Августин кеше тыуғанда (йән) әсәнән балаға күсә тигән һәм йәнде Хоҙай (креационизм) булдырған тигән идеялар араһында икеләнә.\nАвгустин фәлсәфәһе үтә теоүҙәкле: уның үҙәгендә үҙе яралтҡан донъя менән үҙ-ара бәйләнештә торған Хоҙай. Хоҙайҙың тән ҡиәфәте юҡ тип һанап, үҙенең тәғлимәтен ул пантеизмға ҡаршы ҡуя, әммә шул уҡ ваҡытта уны айырым шәхес тип һанай. Шуға бәйле илаһи башланғыстың сикһеҙлек тураһындағы идеяны алға ҡуя. «Әсәйем дә түгел, имеҙеүселәр үҙ имсәктәре менән мине ризыҡландырманы, әммә Һин улар аша миңә, сабыйға, тәбиғәт законы буйынса, бала ризығы бирҙең».\nАвгустин ваҡытты хәрәкәт һәм үҙгәрештәр ҡылыҡһырламаһы тип һанай. Алла донъяны яралтҡан мәлгә тиклем бер ниндәй ҙә ваҡыт булмаған. Һәм, ғөмүмән, бер ниндәй ҙә «тегенән алда» һәм бер ниндәй ҙә «һуңынан» юҡ. Үткән үҙенең йәшәүен хәтергә, киләсәк — беҙҙең өмөтөбөҙгә таянып дауам итә. Уның был йәһәттән фекерләүендә икеләнеү бар. Атап әйткәндә, киләсәкте күрә алған бәйғәмбәрҙәр миҫалы килтерелә, тимәк ҡайҙалыр ул бар. Ул дини фатализм яҡлы, тип иҫәпләнә.\nТанып белеү теорияһында неоплатонизмға яҡын. Үҙ тойғоларыңа ышанырға саҡыра, скептицизмды тәнҡитләй. Әгәр хәҡиҡәтте танып белеү мөмкин булмаһа, сағыштырмаса хәҡиҡәт билдәле лә булмаҫ ине. Һәр кешенең үҙенең эске аңы өйрәнеү өсөн асыҡ тип һанай. Тимәк, танып-белеү мөмкин. Социаль тигеҙһеҙлек объектив факт, уның менән көрәштең мәғәнәһе юҡ, тип һанай. Йыуатҡандай, «ярлы яланғас, әммә бәхетле, бай үҙенең нәфсеһенең ҡоло» тип әйткән. Сиркәүҙе («ерҙәге алла батшалығы») һәм дәүләтте(«иблес йорто») айыра. Параллель рәүештә йәшәп һәм үҫешеп, Әҙәм һәм Һауанан башлап, Ҡурҡыныс хөкөм менән тамамланғансы, улар алты стадия үтәсәк, бынан һуң «Алла ҡалаһы» граждандары йәннәткә эләгер, ә «ер ҡалаһы» граждандары мәңге ғазапҡа дусар ителер.\nФома Аквинский (Фәрештә Табибы) (1225 йәки 1226-1274) йй. — урта быуаттың күренекле фәйләсуфы һәм дин белгесе, систематизатор ортодоксаль схоластиканы систематизациялаусы, 1323 йылда изгеләр рәтенә беркетелгән (Неаполь янындағы тыуған урыны Аквино буйынса Аквинат тип аталған). Уның фәлсәфәһенең төп ҡағиҙәләр йыйылмаһы положениеһы булып, ҡотолоу өсөн, кеше үҙ аҡылынан тайпылыу һәм Аллаһ сағыштырыу маҡсатында бар иткән илаһи рухтың асылына төшөнгән юл менән генә танып беленәсәк. Ләззәт, рәхәтлек теоретик танып белеүҙең, абсолют хәҡиҡәттең, йәғни Аллаһтың ахырғы маҡсаты булып тора, өҫтәүенә, Быларҙың барыһының да илаһи бәрәкәтһеҙ булыуы мөмкин түгел. Дәүләт власының төп маҡсаты дөйөм байлыҡҡа ярҙам итеү тип һанаған.Тиранияға түгел, монархияға өҫтөнлөк биргән. Эвдемонизм вәкиле.\nГригорий Палама (Тынлыҡ Уҡытыусыһы) (1296-1359) — Палеолог Византияһының иң ҙур аҡыл эйәһе, үҙенең хеҙмәттәрендә исихазм көнсығыш мистик тәжрибәһенә фәлсәфәүи нигеҙ биреүсе. Палама фәлсәфәһенең сығанаҡ пункты булып (асылы) буйынса аңлап булмаған Алланың танып белеү тәжрибәһен аңлау кәрәклеге тора. Уның фәлсәфәүи хәл ителеүе ул тыуҙырған асыл һәм энергияны айырыуҙа. Теләһә ниндәй асыл да ниндәй ҙә булһа асыҡланыуға, эш-хәрәкәткә йәки энергияға эйә булырға тейеш, шулай булмаһа, был асыл булмаған абстракцияға әйләнә. Әммә энергия, Плотин эманацияларына оҡшатып, яйлап ҡата барып, мәхлүк донъяһына түгелмәй, ә тулы көйө һаҡлана, һәм Алланың донъяға мөнәсәбәтенең трансцендентлығын боҙмай. Мәхлүк булмаған энергия - ул Үҙе тышҡа мөрәжәғәт иткән Хоҙайҙың үҙе.\n|автор = Штёкль, Альберт. |часть = |заглавие = История средневековой философии |оригинал = |ссылка = |ответственный = |издание = Репринтное издание |место = СПб. |издательство = Алетейя |год = 1996 |страницы = |страниц = 320 |серия = Университетская книга |isbn = |тираж = 2000 }}\nЛурье В. М. История византийской философии — СПб.: Axioma, 2006. — 553 б.\nУрта быуат фәйләсуфтары текстары китапханаларыҮҙгәртергә\nЛатин һәм инглиз телендәҮҙгәртергә\nУрта быуат фәлсәфәһе тарихының методологияһы Үҙгәртергә\nhttps://ba.wikipedia.org/w/index.php?title=Урта_быуат_фәлсәфәһе&oldid=817299 ҡабул ителгән\nПоследний раз редактировалась 28 июнь 2018 в 15:08\nБыл бит һуңғы тапҡыр 15:08 28 июнь 2018 үҙгәртелгән.


“Киләһе йылдар ил өсөн хәл иткес буласаҡ” » "Йәшлек" гәзите\nГазета "Йәшлек" » Новости » Сәйәсәт » “Киләһе йылдар ил өсөн хәл иткес буласаҡ”\n“Киләһе йылдар ил өсөн хәл иткес буласаҡ”\nРФ Президенты Владимир Путин йыллыҡ Мөрәжәғәтнамә менән сығыш яһаны\nБашта уҡ ил етәксеһе РФ Федераль Йыйылышына быйылғы Хатты ғәҙәти түгел тип билдәләне. “Мөрәжәғәтнамә айырым әһәмиәткә эйә. Беҙ йәшәгән осорҙо иҫәпкә алғанда, һәр аҙымыбыҙ мөһим, һәр һайлауыбыҙ әһәмиәтле, сөнки илебеҙ яҙмышы унар йылдарға күҙаллана”, – тине Президент.\nӘйткәндәй, Владимир Путин сығышында үҫеш йүнәлештәренең, яңырыш юлдарының бер йә бер нисә йылға ғына түгел, ә унар йылға булыуына баҫым яһаны. Шуныһы иғтибарға лайыҡ: Президент ҡоралланыу кимәленә лә ҙур урын бирҙе.\nТүбәндә – Мөрәжәғәтнамәнән өҙөктәр.\n– Беҙ ҙур, ябай булмаған үҙгәрештәр, ҡатмарлы иҡтисади һәм социаль янауҙар аша үттек. Илдең берҙәмлеген һаҡлап ҡалдыҡ, азат һәм үҙ аллы юлыбыҙҙа тотороҡло демократик йәмғиәт булараҡ нығындыҡ. Беҙ йәшәйештең бөтә өлкәһендә лә тотороҡлолоҡҡа ирештек, әммә тотороҡлолоҡ нигеҙ була ала, ә артабанғы үҫешкә гарантия бирмәй. Проблемалар етерлек. Технологик революцияның ғәйәт ҙур мөмкинлектәрен нисек файҙаланыуыбыҙ бары үҙебеҙҙән тора. Киләһе яҡын йылдар беҙҙең өсөн хәл иткес буласаҡ.\nТехнологик үҙгәрештәр тиҙлеге үтә лә йылдам. Һәм ул үргә йүнәлгән. Кем ошо технологик тулҡынға эләгә, шул ғына алға бара. Артта ҡалыу кеше потенциалын да көсһөҙләндерә. Беҙ күптән әҙер, ябай булмаған, әммә ныҡ кәрәкле ҡарарҙар ҡабул итергә тейешбеҙ. Уны эшләмәйбеҙ икән, беҙҙең дә, балаларыбыҙҙың да, илебеҙҙең дә киләсәге юҡ. Беҙ ысын “һикереш”кә әҙер.\n– Беҙҙең өсөн нимә өҫтөнлөклө булырға тейеш? Ҡабатлайым: үҫештең төп факторы – кешеләрҙең именлеге, ғаиләләрҙең етеш йәшәүе.\n2000 йылда 42 миллион кеше фәҡирлектә көн иткән, хәҙер – 20 миллион тирәһе. Киләһе алты йылда ярлылыҡ кимәлен ике тапҡырға кәметеү тураһында уйларға тейешбеҙ. Бының өсөн хеҙмәт хаҡын йыл һайын тотороҡло үҫтереү мөһим.\nКеше һанын арттырырға\n– 2017 йылда хеҙмәткә яраҡлылар һаны миллион самаһына кәмегән. Был иҡтисади үҫеш өсөн кәртә булып тора. Әле беҙҙең алдағы бурыс – киләһе ун йыллыҡта Рәсәйҙә халыҡ һанын тәбиғи арттырыуҙы тәьмин итеү. Беҙҙең демография сәйәсәте үҙенең һөҙөмтәлелеген күрһәтте. “Әсәлек капиталы” ваҡытын оҙайттыҡ, тәүге, икенсе һәм өсөнсө балаһы тыуған ғаиләләргә адреслы ярҙам күрһәтелә. Торлаҡ шарттарын яҡшыртыу өсөн льготалы ипотека бар. Шулай уҡ балалар поликлиникаларын яңыртыу программаһы әҙерләнде. Хәҙер балалар баҡсалары һәм яслиҙар проблемаһын хәл итергә кәрәк.\nКиләһе алты йылға демографияны үҫтереү сараларына, әсәлекте һаҡлауға 3,4 триллион һум аҡса йүнәлтеү күҙаллана.\n– Беҙ пенсия күләмен арттырыуға ирешергә тейешбеҙ. Һәм, әлбиттә, өлкәндәргә медицина һәм социаль хеҙмәт күрһәтеү сифатын күтәреү, яңғыҙ ҡарттарға булышлыҡ итеү бурысына етди иғтибар итәсәкбеҙ.\nҒүмер оҙонлоғо – илдең һәм уның граждандарының именлеге күрһәткесе ул. 2000 йылдарҙа 65 йәш кенә ине, ирҙәрҙеке хатта – 60. Һуңғы йылдарҙа Рәсәйҙә ғүмер оҙонлоғоноң үҫеш темпы донъяла иң йылдамы һанала. Әле был күрһәткес – 73 йәш. Был ғына әҙ. Яҡын киләсәктә беҙҙең ил “80 плюс” клубына ингән илдәр рәтендә ышаныслы торорға тейеш.\n– Үҙ йортоң булыуҙың ни тиклем мөһим икәнен аңлайым. Былтыр өс миллион кеше торлаҡ шарттарын яҡшыртҡан, ә хәҙер беҙгә күрһәткестәрҙе тағы ла күтәрергә, йылына биш миллион кешенең торлаҡлы булыуын тәьмин итергә кәрәк.\nИпотека ставкаһын ете процентҡаса төшөрөү мәсьәләһен ҡарау ҙа мөһим. Граждандарҙың килемен күтәреү, ипотека ставкаларын төшөрөү, торлаҡ баҙарында тәҡдимдәрҙе күбәйтеү – былар торлаҡлы булыуға мөмкинлек биреүсе төп шарттар.\nБөгөн илдә йылына уртаса 80 миллион квадрат метр торлаҡ төҙөлә. Беҙгә яңы аҙымға күсеү мотлаҡ, ниәт – киләһе яҡын йылдарҙа 120 миллион квадрат метр төҙөү. Өлөшләтә түләп төҙөүҙән (долевое строительство) әкренләп проектлы финанслауға күсеү кәрәк.\nМөлкәт һалымының да ғәҙел булыуы шарт.\n– Ҡала һәм ҡасабалар үҫһен, эшлекле бәйләнештәр артһын өсөн Рәсәйгә заманса коммуникациялар кәрәк. Ҡырым күперен сафҡа индереү шул төбәкте үҫтереүгә булышлыҡ итһә, ҡеүәтле Евразия транспорт артерияларын һалыу ҙа тотош илде үҫтерәсәк. БАМ, ТрансСиб магистралдәре бик мөһим. Тиҙҙән Владивостоктан илдең иң көнбайыш нөктәһенә йөк контейнерҙары ете көндә барып етә аласаҡ.\nТөньяҡ диңгеҙ юлы Арктиканы үҫтереүгә булышлыҡ итәсәк. беҙҙең Арктика флоты донъяла иң ҡеүәтлеһе һәм шулай ҡаласаҡ та.\nТөбәктәрҙәге аэропорттарҙы үҫтереү күҙаллана. Алты йылдан төбәк-ара рейстарҙың яртыһы туранан-тура осош яһаясаҡ. Йәғни күп яҡҡа Мәскәү аша осоу үткәндә ҡаласаҡ.\nКиләһе йылдарҙа автомобиль юлдарын төҙөү һәм төҙөкләндереүгә 11 триллион һум аҡса йүнәлтеләсәк.\n– 2019 – 2024 йылдарҙа һаулыҡ һаҡлау системаһын үҫтереүгә йыл һайын тулайым төбәк продуктының (ВВП) дүрт процентын йүнәлтеү кәрәк. Әммә беҙ биш процент кимәленә ынтыласаҡбыҙ.\nӘлбиттә, хеҙмәт хаҡын күтәреү ҙә күҙаллана. Иң төпкөлдә йәшәүселәргә лә тәүге ярҙам күрһәтеү мөмкинлеге киңәйәсәк. 100-ҙән алып 2000-гә тиклем кеше йәшәгән урындарҙа ике йылда ФАП-тар төҙөлөргә, ә 100-ҙән кәм кеше йәшәгән ауылдарҙа мобиль медицина комплекстары булдырылырға тейеш.\nСирҙе иҫкәртеү – мөһим бурыс. Онкологик ауырыуҙарға ҡаршы көрәшеү буйынса махсус программаны ғәмәлгә ашырырға тәҡдим итәм.\n– Рәсәй стратегик ҡорал эшләү йәһәтенән ныҡлы аҙымдар яһаны. Беҙҙең арсеналда юғары төҙлөктәге гипертауышлы ҡорал бар. “Кинжал” самолет ташыусыһы сафта. Сикләнмәгән алыҫлыҡҡа оса алыусы “Сармат” ҡитға-ара баллистик ракетаһын һынау башланды. Сикләнмәгән радиуслы иң заманса ядро энергетика установкаһы ҡуйылған ракета уңышлы һыналды. Юғары тиҙлекле пилотһыҙ һыу аҫты кәмәләре эшләнә. Ҡанатлы ракеталар өсөн блогы булған “Авангард” комплексын сериялы етештереү башланды.\nБеҙҙең ҡорал бер кемгә лә йүнәлтелмәйәсәк, ул бары илде оброналау өсөн ҡулланыла. Эйе, Рәсәйҙең идеаль ҡоралы бар. Донъяла оҡшашы юҡ.\nВладимир Путиндың был Мөрәжәғәтнамәһе видеослайдтар менән дә оҙатылып барҙы. Дәүләт башлығы ниәттәр тураһында һөйләгәндә һүҙҙәрен аныҡ күрһәткестәр менән дәлилләне. Президент ил аграрийҙарына рекордлы уңыш өсөн рәхмәт белдерҙе, белем алыу темаһына ентекле туҡталды, бынан тыш, экологияға ҡағылышлы эштәрҙең һәр ваҡыт өҫтөнлөклө булыуын билдәләне.\nБыйылғы Мөрәжәғәтнамә башҡаларынан күләм яғынан ҙурыраҡ ине. Тимәк, алға ҡуйылған бурыстар ҙа, күҙаллауҙар ҙа күберәк.\nСығыу ваҡыты 2-03-2018, 14:38 | Ҡаранылар: 186


19 ғинуар — Башҡорт Википедияһы\n19 ғинуар — григориан стиле буйынса йылдың 19-сы көнө. Йыл аҙағына тиклем 346 көн ҡала (кәбисә йылында 347).\n19 ғинуар Викимилектә\nЕр: Көнсығыш христиандарҙа Крещение\nАҠШ: Консерва банкаһы көнө.\nБеларусь: Ҡотҡарыусылар көнө.\nИсландия: Ирле-ҡатынлылар көнө.\nРәсәй: Патологоанатом көнө.\n1649: Земство соборы тарафынан Рус дәүләтенең төп законы — Собор уложениеһы ҡабул ителә, уға ярашлы башҡорттар үҙҙәренең ергә аҫабалыҡ хоҡуҡтарын һаҡлап ҡала.\n1810: Англия уйлап табыусыһы Питер Дюран консерва банкаһына патент ала.\n1837: Ырымбурҙағы «Каруанһарай» тарихи-архитектура комплексының планы раҫлана.\n1853: Римдә Джузеппе Верди «Трубадур» операһын тамашасы хөкөменә тәҡдим итә.\n1960: Өфө фанера-плитә комбинаты эш башлай.\n1966: Индира Ганди Һиндостандың премьер-министры итеп тәғәйенләнә.\n1993: «Асылыкүл» милли паркы ойошторола.\n2011: Башҡортостан Республикаһының Олимпия советы булдырыла.\nМалиновская Софья Иосифовна (1920), ветеран-педагог, 1961—1970 йылдарҙа Бәләбәй ҡалаһының 2-се урта мәктәбе директорының уҡытыу-тәрбиә эштәре буйынса урынбаҫары. РСФСР мәктәбенең атҡаҙанған уҡытыусыһы.\nХәмитов Зәки Сәлим улы (1930—1993), ғалим-инженер. 1967—1980 йылдарҙа Башҡортостан ауыл хужалығы институты уҡытыусыһы, шул иҫәптән 1973 йылдан — машиналар ремонтлау кафедраһы мөдире һәм ауыл хужалығын механизациялау факультеты деканы. Техник фәндәр докторы, профессор. Башҡорт АССР-ының атҡаҙанған инженеры. Башҡортостан Республикаһының элекке Башлығы Рөстәм Хәмитовтың атаһы. Сығышы менән хәҙерге Башҡортостан Республикаһының Балтас районы Штәнде ауылынан.\nМөнир Ишбулатов (1935—23.10.2010), мәғариф һәм дәүләт органдары хеҙмәткәре, шағир һәм прозаик. 1994 йылдан Башҡортостан Яҙыусылар союзы ағзаһы. Мәләүез районының Булат Рафиҡов исемендәге әҙәби премияһы лауреаты (2007).\nРинат Хәйри (1950—5.09.1990), шағир һәм журналист. 1974—1990 йылдарҙа Илеш районының «Маяҡ» гәзите хеҙмәткәре. 1986 йылдан СССР Яҙыусылар союзы ағзаһы. Башҡортостан комсомолының Ғәлимов Сәләм исемендәге йәштәр премияһы лауреаты (1990).\nСонькин Наум Борисович (1950), ғалим-хоҡуҡ белгесе. 1992 йылдан Мәскәү өлкә адвокаттар коллегияһы хеҙмәткәре, бер үк ваҡытта Халыҡ ара хоҡуҡ һәм иҡтисад институты уҡытыусыһы. Юридик фәндәр докторы (1999), профессор (2000). Сығышы менән Өфө ҡалаһынан.\nҒарифуллин Илүс Фәғит улы (1960—25.12.2016), инженер-механик, хужалыҡ һәм дәүләт эшмәкәре. 2003—2005 һәм 2012—2014 йылдарҙа Нефтекама ҡала хакимиәте башлығы. Башҡортостан Республикаһының атҡаҙанған нефтсеһе.\nВоронина Ирина Александровна (1906—1969), музыкант. 1942—1963 йылдарҙа Башҡорт опера һәм балет театры концертмейстеры. Башҡорт АССР-ының атҡаҙанған артисы.\nШафиҡов Ғәббәс Фәтхрахман улы (1916—1997), партия һәм дәүләт эшмәкәре. 1945—1950 һәм 1956—1960 йылдарҙа КПСС-тың Башҡортостан өлкә комитеты секретары, 1966—1978 йылдарҙа Башҡорт АССР-ы Министрҙар Советы Рәйесенең беренсе урынбаҫары. РСФСР-ҙың алтынсы, етенсе, һигеҙенсе һәм туғыҙынсы саҡырылыш Юғары Советы, Башҡорт АССР-ының дүртенсе һәм бишенсе саҡырылыш Юғары Советы депутаты; КПСС-тың XXIV съезы делегаты (1971).\nПарфёнов Юрий Васильевич (1946), СССР һәм Рәсәйҙең джаз музыканты (торба, флюгельгорн, альтгорн), композитор. Рәсәй Федерацияһының атҡаҙанған артисы (1997).\nНикулин Иван Александрович (1951), хужалыҡ һәм дәүләт эшмәкәре. 1996—2009 йылдарҙа Балаҡатай районы хакимиәте башлығы, шул иҫәптән 1996—2004 йылдарҙа район Советы рәйесе. Башҡортостан Республикаһының беренсе һәм икенсе саҡырылыш Дәүләт Йыйылышы — Ҡоролтай депутаты. Башҡортостан Республикаһының атҡаҙанған ауыл хужалығы хеҙмәткәре. Балаҡатай районының почётлы гражданы. Сығышы менән ошо райондың Ямаш ауылынан.\nЮрьев Виктор Леонидович (1951), хеҙмәт ветераны, ғалим-инженер-механик. Техник фәндәр докторы (2000), профессор (2006). Башҡортостан Республикаһының атҡаҙанған фән эшмәкәре (2002), Рәсәй Федерацияһының атҡаҙанған машиналар эшләүсеһе (2014) һәм почётлы авиатөҙөүсеһе (2000), СССР-ҙың уйлап табыусыһы (1987). 1973 йылдан СССР Авиация сәнәғәте министрлығының Өфөләге Технология һәм производствоны ойоштороу институты (1979 йылдан — Урал филиалы) хеҙмәткәре, 1979 йылдан филиалдың сектор начальнигы, 1983 йылдан — филиал начальнигының фәнни эштәр буйынса урынбаҫары; 1992 йылдан — филиал директоры, 1995—2020 йылдарҙа — филиалдың генераль директоры. Сығышы менән Өфө ҡалаһынан.\nЖданов Рауил Шәңгәрәй улы (1922—21.01.1997), төҙөүсе. Бөйөк Ватан һуғышында ҡатнашыусы. 1950—1983 йылдарҙа «Салауатстрой» тресы диспетчеры, баш диспетчеры, производство-технологик комплектлау идаралығы начальнигы. Башҡорт АССР-ының атҡаҙанған төҙөүсеһе (1980). Ике 2-се дәрәжә Ватан һуғышы ордены кавалеры (1944, 1985). Салауат ҡалаһының почётлы гражданы (1988). Сығышы менән хәҙерге Башҡортостан Республикаһының Ауырғазы районы Балыҡлыкүл ауылынан.\nРайманов Исмәғил Миңлеғәли улы (1937—2007), ауыл хужалығы алдынғыһы. Баймаҡ районы «Баймаҡ» совхозы үҙәк бүлексәһе механизаторы. РСФСР ауыл хужалығының атҡаҙанған механизаторы. Хеҙмәт Ҡыҙыл Байраҡ ордены кавалеры. Сығышы менән ошо райондан.\nСаҙриева Рәсилә Шаһи ҡыҙы (1937), педагогик хеҙмәт ветераны, уҡытыусы-методист. 1960 йылдан Благовар районы мәктәптәре уҡытыусыһы. РСФСР-ҙың халыҡ мәғарифы отличнигы (1980), Хеҙмәт Ҡыҙыл Байраҡ ордены кавалеры (1981). Сығышы менән ошо райондың Болошло ауылынан.\nБанников Анатолий Петрович (1942—31.03.1998), спортсы, тренер. Пуля менән атыу буйынса 1974—1980 йылдарҙа һәм 1985 йылда — РСФСР, 1971—1987 йылдарҙа Башҡорт АССР-ы йыйылма командалары тренеры. СССР-ҙың спорт мастеры (1963) һәм республика категорияһындағы судья (1977). СССР-ҙың (1980) һәм РСФСР-ҙың (1979) атҡаҙанған тренеры, «Почёт Билдәһе» ордены кавалеры (1985). Сығышы менән Өфө ҡалаһынан.\nХисмәтуллин Әхмәт Әхәт улы (1952), дәүләт хеҙмәте ветераны. 1986—1994 йылдарҙа Башҡортостандың Үҙәк дәүләт тарихи архивы директоры; 1998—2013 йылдарҙа Башҡортостан Республикаһы Хөкүмәте ҡарамағындағы Архив эштәре идаралығы начальнигы, 2014—2021 йылдарҙа идаралыҡ ҡарамағындағы Йәмәғәт советы рәйесе. Башҡортостан Республикаһының атҡаҙанған мәҙәниәт хеҙмәткәре (2010), Рәсәй Федерацияһының почётлы архивсыһы (2007).\nМансуров Валерий Әҙһәм улы (1957), хужалыҡ һәм йәмәғәт эшмәкәре, инженер-төҙөүсе. 2003 йылдан 10-сы төҙөлөш идаралығы начальнигы. Башҡортостан Республикаһының 3-сө (2003—2008), 4-се (2008—2013) һәм 5-се (2013—2018) саҡырылыш Дәүләт Йыйылышы — Ҡоролтай депутаты. Башҡортостан Республикаһының атҡаҙанған төҙөүсеһе. «Башҡортостан Республикаһындағы хеҙмәттәре өсөн» ордены кавалеры. Сығышы менән хәҙерге Башҡортостан Республикаһының Саҡмағош районы Саҡмағош ауылынан.\nРамай Ҡаһир (Ҡаһиров Рамай Рәйес улы; (1962), шағир, яҙыусы. 2005 йылдан Башҡортостан Республикаһы Яҙыусылар союзы ағзаһы. Учалы районының Рәмзилә Хисаметдинова исемендәге әҙәби премияһы лауреаты (2013), Бәләбәй ҡалаһында уҙғарылған «Илһам шишмәләре—2002» шиғыр фестивале номинанты.\nБелорецкий (Ларионов) Григорий Прокопьевич (1879—6.03.1913), яҙыусы, фольклорсы, хәрби табип. Рус-япон һуғышында ҡатнашыусы.\nКондрашков Виктор Антонович (1924—5.05.2005), архитектор. 1965 йылдан СССР Архитекторҙар союзы ағзаһы. Бөйөк Ватан һуғышында ҡатнашыусы. 1956 йылдан «Башкиргражданпроект» институтының 1‑се оҫтаханаһында баш архитектор, 1966 йылдан 1970-се йылдар уртаһына тиклем «Башгипронефтехим» институты архитекторы. Сығышы менән хәҙерге Орёл өлкәһе Дмитров районының Спасский ҡасабаһынан.\nНизаметдинова Розалия Сабирйән ҡыҙы (1944), ғалим-терапевт, юғары мәктәп уҡытыусыһы. Медицина фәндәре докторы (1999), профессор (2001). Рәсәй Федерацияһының һаулыҡ һаҡлау отличнигы (2012). Сығышы менән Өфө ҡалаһының Дим биҫтәһенән.\n19 ғинуарҙа тыуғандар\n1736: Джеймс Уатт, пар машинаһын уйлап тапҡан шотланд механигы.\n1809: Эдгар По, Америка яҙыусыһы, шағир һәм әҙәби тәнҡитсе.\n1900: Михаил Исаковский, СССР композиторы, Социалистик Хеҙмәт Геройы (1970).\n1925: Азат Аббасов, опера йырсыһы, СССР-ҙың (1977), РСФСР-ҙың (1966) һәм Татар АССР-ының халыҡ артисы, Ғабдулла Туҡай исемендәге дәүләт премияһы лауреаты.\n1945: Вадим Абдрашитов, СССР һәм Рәсәй кинорежиссёры, Рәсәй Федерацияһының халыҡ артисы (1992).\n19 ғинуарҙа вафат булғандар\n1947: Ҡасим Дәүләткилдеев, башҡорт совет рәссамы, СССР рәссамдар Союзы ағзаһы, башҡорт һөнәри рәссам сәнғәтенә нигеҙ һалыусы.\nhttps://ba.wikipedia.org/w/index.php?title=19_ғинуар&oldid=1110781 ҡабул ителгән\nПоследний раз редактировалась 18 февраль 2022 в 18:38\nБыл бит һуңғы тапҡыр 18:38 18 февраль 2022 үҙгәртелгән.


Районканы мин ни өсөн алдырам?\n16 Октябрь 2018, 19:04\nМәүлиҙә Сибәтова,Оло Ыҡтамаҡ ауылы:- Район гәзитенә гел яҙылам. Минең өсөн, баш-ҡа гәзит уҡыу-сылар өсөн дә ул – район тормошо тураһында берҙән-бер мәғлүмәт сығанағы. Телевидение, өлкә һәм үҙәк гәзиттәре өлкәләге, илдәге ваҡиғалар тураһында һөйләй. Был мөһим, ләкин үҙебеҙҙең эргәлә ниҙәр булып ятыуы тураһында белешмә бирмәй.\nХөрмәтле уҡыусыларыбыҙ, гәзиткә яҙылыусылар!\nРайонканы Мәсетле районының күп ғаиләләрендә күптәнге таныш тип әйтергә була. Бына 87 йыл инде ул үҙ уҡыусыһын тапҡан һәм таба, уларҙың күптәре оҙаҡ йылдар “Мәсетле тормошо”нан айырылмай. Район гәзите арҡаһында һеҙ тыуған яғығыҙ тормошо: уның кешеләре, эштәре, ваҡиғалары тураһында беләһегеҙ, районка биттәрендә – беҙҙең муниципаль берәмек тарихы. Ләкин иртәгәһе көндө лә тарихҡа яҙып ҡалдырыр өсөн беҙгә һеҙҙең ярҙам кәрәк! 2019 йылда ла беҙҙең менән ҡалығыҙ – беренсе ярты йыллыҡҡа яҙылығыҙ.\nҮҙегеҙ өсөн яҙылыуҙың уңайлы ысулын һайлағыҙ:\n• Районкаға һеҙ почта элемтәһе бүлексәләрендә яҙыла алаһығыҙ, һәм почтальондар уны һеҙгә өйөгөҙгә килтерәсәк. Был осраҡта яҙылыу хаҡы бер айға 153 һум 35 тин, ярты йылға – 920 һум 10 тин тәшкил итәсәк.\n• “Мәсетле тормошо” менән дуҫлыҡтарын дауам итеүселәрҙең барыһы ла почтальондарға ғына түгел, ә редакцияға ла мөрәжәғәт итә ала (гәзитте үҙегеҙгә килеп алырға), был яҡында йәшәгән һәм эшләгән кешеләр өсөн уңайлы. Адресыбыҙ элеккесә: Мәктәп урамы, 23. Редакцияла яҙылыу: 1 айға – 89, ә 6 айға – 534 һум. Вәкилдәренә район үҙәгендә йыш булырға тура килгән ауылдарҙағы коллективтарға ла бындай хеҙмәттән файҙаланырға тәҡдим итәбеҙ.\n• Ярты йылға 10 кешенән дә кәм булмаған корпоратив яҙылыу (предприятиеға килтереп биреү менән): 1 айға – 99, 6 айға – 594 һум.\n• Электрон яҙылыу: 1 айға – 94,6 айға – 564 һум.\nХөрмәтле уҡыусыларыбыҙ, гәзит алдырыусылар, “Мәсетле тормошо” район гәзитенә яҙылыу мөмкинселеген табырһығыҙ, тип өмөтләнәбеҙ. Шулай уҡ гәзиткә яҙылыусылар араһында традицион аҙна һайын приздар, ә йыл һуңында супер бүләк – велосипед уйнатыласағын иҫегеҙгә төшөрәбеҙ!\nРедакция коллективы һеҙҙең ышанысты һәм район гәзитенә тоғролоғоғоҙҙо юғары баһалай. Беҙҙең өсөн был иң шәп награда һәм эшкә стимул булып тора. Яҙылыу һәм бүләк уйнатыу тураһындағы барлыҡ һорауҙарға 2-00-05, 2-00-34 телефондары буйынса яуап бирәсәктәр.


50 йыл – ул тотош ғүмер\n13 Апрель 2018, 14:16\nПарлап йәшәүҙең һәр йыллығы – үҙенә күрә бер төрлө, ҡабатланмаҫ байрам. Һөйөүҙә һәм татыулыҡта бәхетле оҙон ғүмер кисергән парҙар, һис шикһеҙ, ихтирам һәм һоҡланыу уята.\nАпрелдең тәүге көндәрендә Сәғҙәтовтар – Рәмзиә Ахун ҡыҙы менән Рөстәм Ғарифулла улы – бергә намыҫлы хеҙмәттә һәм ғаилә хәстәре менән үткән ғүмер-ҙәренең ярты быуатлыҡ юбилейын билдәләне.\nУлар Абдулла ауылында тыуып үҫкән, бер мәктәпкә уҡырға, урындағы клубҡа бейергә йөрөгән һәм шунда бер-береһенә һөйөү уты тоҡан-ған. 1968 йылдың 5 апрелендә әллә ниндәй ҡупшы туй күлдәктәре, Мендельсон марш-тары һәм шампан шараптарыһыҙ ғына улар Оло Аҡа ауыл советында никахтарын теркәй.\nБыл ябай ауыл хеҙмәтсәндәре ғүмерҙәренең байтаҡ йылдарын хеҙмәткә бағышлай, балалар тәрбиәләй, тормош һынауҙарын бергәләп үтә һәм яҙмыш бүләктәренә ихлас һөйөнә.\nРөстәм Ғарифулла улы хеҙмәт юлын Яраҫтау училищеһынан һуң “Мәсәғүт” совхозында башлай. 1962 йылда Ҡыҙыл Армия сафына алына. Ҡаҙағстанда ракета ғәскәр-ҙәре часында механик-водитель булып хеҙмәт итә. Уға Алма-Атала Бөйөк Ватан һуғышында Еңеүҙең 20 йыллығына арналған парадта ҡатнашыу бәхете тейә. Хәрби һәм сәйәси әҙерлектәге бик яҡшы уңыштары, өлгөлө дисциплинаһы һәм СССР Ҡораллы Көстәре сафында намыҫлы хеҙмәте өсөн почет грамоталары менән бүләкләнгән.\n– Армиянан һуң “Әй” совхозы тип үҙгәртелгән шул уҡ хужалыҡта үҙ эшемде дауам иттем. Водитель дә, тимерсе лә булдым. 42 йыл эш стажы менән пенсияға сыҡтым, – ти Рөстәм ағай.\nУл райондың йәмәғәт тормошонда әүҙем ҡатнаша. Оҙаҡ йылдар халыҡ суды заседателе, ауыл һәм район советтары депутаты була.\nРөстәм Ғарифулла улы – социалистик ярыш еңеүсеһе, райондың ауыл хужалығын үҫтереү мәнфәғәтендәге хеҙмәте бихисап наградалар менән баһаланған. Уның “Хеҙмәт ветераны” тигән исеме бар.\nРәмзиә Ахун ҡыҙының мәктәпте тамамлағандан һуң уҡыуын дауам итергә мөмкинселеге булмай. 17 йәшлек ҡыҙ тырыш һәм һәләтле булғанлыҡтан, уға Абдулла һигеҙ йыллыҡ мәктәбендә татар теле һәм әҙәбиәтен уҡытырға тәҡдим итәләр. Бер рәттән ситтән тороп Ҡазан дәүләт университетының филология факультетын тамамлай. Шулай уҡ ул оҙайтылған көн төркөмө тәрбиәсеһе булып эшләй.\nТынғыһыҙ Рәмзиә апай хаҡлы ялға сыҡҡандан һуң да хеҙмәтен дауам итә. Һигеҙ йыл ҡаҙанлыҡ операторы була, ә бөгөн ауыл мәҙәниәт усағында таҙалыҡ һәм тәртип булдырыу менән мәшғүл.\nРәмзиә Сәғҙәтова бик талантлы кеше. Ул байрам сценарийҙары яҙа. Мәҫәлән, “Һаумыһығыҙ, ауылдаштар!”, “Мир-Ҡорбан” саралары үткәргәндә уның ярҙамы ныҡ тейә.\n2016 йылда ауылда 1744 йылда төҙөлгән баҡыр иретеү заводы хужалары ҡыҫырыҡлауы арҡаһында Көнгөр өйәҙенең Оло Ашап ауылынан күсеп ултырған көнгөр татарҙары менән осрашыу үткән. Был оло байрам инициаторҙарының береһе – Рәмзиә Ахун ҡыҙы. Ҡунаҡтарға боронғо етен эшкәртеү йолаһы күрһәтелә.\nАбдуллала драма түңәрәге һәр ваҡыт уңышлы эшләй, ә Рәмзиә апай уның үҙәгендә ҡайнай. Уның ҡатнашлығында тиҫтәләгән: “Ул ҡайтты”, “Әсә хөкөмө”, “Әсәй-ҙәр һәм бәпәйҙәр”, “Әбей-ҙәргә ни етмәй?” һәм башҡа спектаклдәр күрһәтелә. Ә 1983 йылда төп ролде Рәмзиә апай башҡарған “Комиссия килгәс” комедияһы районда I урын ала.\nРәмзиә Ахун ҡыҙы оҙаҡ йылдар мәктәп музейын һәм “Ынйы” ҡатын-ҡыҙҙар фольк-лор ансамблен етәкләй. Уның тырыш хеҙмәттәре мәғариф һәм мәҙәниәт бүлектәренең, район Хакимиәтенең күп һанлы грамоталары, рәхмәт хаттары менән билдәләнгән. Улар араһында Башҡортостан райондары тарихын шәхестәр йөҙөндә булдырыу буйынса “Яҡташтар” проектында ҡатнашҡан өсөн Республика Башлығының Рәхмәт хаты ла бар.\nСәғҙәтовтарҙың татыу, эшһөйәр ғаиләһендә өс бала үҫкән. Ата-әсә уларҙың барыһын да белемле иткән. Улдары Альберт – Мәсетле районы Советы секретары, Илнур – “Гипротрубопровод” акционерҙар йәмғиәтендә водитель, ҡыҙҙары Әлфиә балалар баҡсаһында тәрбиәсе ярҙамсыһы булып эшләй. Балаларының барыһы ла үҙ ғаиләләрен ҡорған, намыҫ менән хеҙмәт итәләр. Улар ата-әсәһе өсөн өҙөлөп тора, хужалыҡтарында ярҙам итергә тип ғаиләләре менән тыуған йорттарына ашҡынып ҡайта. Ә улар менән бергә өләсәй һәм олатай эргәһенә кесе быуын: өс ейән һәм бер ейәнсәр ҡайтып йөрөй.\n– Әгәр яңынан башларға кәрәк булһа, беҙ башҡа тормош теләмәҫ инек. Аңлау, сабырлыҡ, аҡыл беҙгә 50 йыл бергә ғүмер кисерергә ярҙам итте! Илле йыл – ул тотош бер ғүмер, – ти ирле-ҡатынлы Сәғҙәтовтар.


Баш ҡала халҡы торлаҡ-коммуналь түләүҙәрҙең артыуына зарлана | ГТРК «Башкортостан» — Новости Уфы и РБ\n16 октября 2015 — 17:36\n„Өфө юлы„ урамында йәшәүселәргә уртаса 1 мең һумға артып квитанциялар килгән. Фатир хужалары әйтеүенсә, тарифтар бер нисә процентҡа ғына күтәрелһә лә, түләүҙәр ай һайын арта бара. Ни өсөн ошондай хәл килеп тыуған. Нәзилә Абдрахманова күптәнән хаҡлы ялда һәм пенсияһын тинләп кенә тотона. Октябрь айында торлаҡ-коммуналь түләүҙәр 1 мең 200 һумға артҡас, оло ҡатын хәҙер нимә эшләргә белмәй.Пенсионерҙың башҡа фатир хужалары кеүек түҙемлеге бөткән. Ул берҙәм иҫәп-касса үҙәгендә лә яҡлау һәм аңлау тапмағас, хәҙер республика етәкселегенә мөрәжәғәт итә.Торлаҡ-коммуналь түләүҙәр уртаса 1 мең һумға артҡан. Квитанцияларҙа яҙылыуынса, күберәген дөйөм йорт сығымдары ҡиммәтләнгән. „Өфө юлы„ урамындағы 33-сө, 35-се, 37-се һәм 37 кәсер 1 йорттарын күптәнән хеҙмәтләндермәгәндәр. Мәҫәлән, беҙ килер алдынан ғына подъездарҙы таҙартып сыҡҡандар һәм сүп-сар ташыусы техника килде. Бынан тыш, подъездарҙа электр яҡтыртҡыстар, йылылыҡ юҡ, стеналар емерелә.Торлаҡ-коммуналь хеҙмәттәр подъезд эстәрен генә түгел, йорт тирәләрен дә тәртиптә тотмай. Йорт янында ҡапҡасы булмаған канализация ҡоҙоғо бар. Унда балалар төшөп китмәһен өсөн фатир хужалары таҡта һалып ҡуйған /открываю люк/ һәм ошондай ҡоҙоҡтар бер нисәү.Быға тиклем „Өфө юлы„ урамындағы йорттарҙа йылы булмаған. Ошо мәсьәләне асыҡлар өсөн беҙҙең хәбәрселәр Орджоникидзе районының торлаҡ хужалығы идаралығы етәкселегенә мөрәжәғәт итте. Тик, улар эш урынында булмай сыҡты. Һуңынан беҙ йортта йәшәүселәр менән осрашыуға барғас, хужалар тиҙ арала килеп етте. Ләкин, нимә өсөн торлаҡ-коммуналь түләүҙәр артҡанын ентекләп аңлата алманы. Фатир хужалары билдәләүенсә, уларға торлаҡ-коммуналь түләүҙәрҙе законһыҙ арттырғандар. Йәғни, еңел генә кеше иҫәбенә үҙ кәҫәһен ҡалынайтырға теләйҙәр. Хоҡуҡ һаҡлау органдары ваҡиға буйынса тикшереү үткәрер һәм кешеләрҙе айышына төшөндөрөр, тип ышана йорт хужалары.


1. Ябай һалдат альбомында\nБер рәсем әсир итте\nДуҫым серле йылмайып,\nМинең һеңлем, яҡташ, тине.\nБер күреүҙә ғашиҡ булдым\nЭй, һылыу ҡыҙ, мин һиңә.\nТанышыу хаты ебәрҙем,\nЯуап яҙҙың һин миңә.\n2. Хат бәйләне арабыҙҙы,\nҒашиҡ йөрәк шатланды.\nКүңелемде һин биләнең,\nАлыҫ ерҙә, сит тарафта,\nСаф һөйөү килде миңә.\nМин ҡайтырмын, яндарыңа,\nЙәнкиҫәгем, көт кенә.


Ике тырыш – мең ырыҫ\n25 Октябрь 2018, 18:08\nБайғаҙы ауылы уҙаманы Әсҡәт Әхтәм улы менән Баймаҡ районының Йәньегет ауылынан 30 йыл әүәл Бөрйән төпкөлөнә килен булып төшкән Зилә Рәшит ҡыҙы Мәхмүтовтар ошо әйтемгә бик тә тап килтереп йәшәй. Ҡорған донъялары матур, балаларын уҡытып, кеше итергә тырышып торалар, улары ла изгелеккә изгелек менән яуап биреп, тыуған ояларын онотмай, тыуған яҡҡа һуҡмаҡ һыуытмай.\nУн һигеҙ йыл мәктәптә хужалыҡ мөдире булғандан һуң ауылда почтальон йөгөн тартыусы Әсҡәттең эшенән ҡәнәғәт ауылдаштары – аҙнаһына икене үҙ машинаһы менән район үҙәгенә барып гәзит-журналдар, тауар алып ҡайта.\nХәләле Зилә лә бик бөтмөр: донъяһын ихлас көтә, ҡәйнәһе баҡыйлыҡҡа күскәс, яңғыҙ ҡалған 89 йәшлек ҡайныһын да һәйбәт ҡарай. Ике йыл дүрт ай түшәктә ятҡан мәрхүмә ҡәйнәһен дә бик матур итеп ҡараған ул. “Ҡәйнәм ҡайным менән бергә йәшәүҙәренә 70 йыл тула тигәндә генә мәрхүмә булды”, - ти килен булып төшкәндән алып балалар баҡсаһында төрлө эштәрҙә эшләп, унан ашнаҡсы булып хаҡлы ялға сыҡҡан Зилә.\nНигеҙҙә, мал көсө менән йәшәһәләр ҙә, дүрт ҡыҙҙарын да уҡытҡандар Мәхмүтовтар. Зиниралары Ғафури районында йәшәй, ире менән биш бала тәрбиәләйҙәр. Үҙе БДУ-ның Стәрлетамаҡ филиалында ситтән тороп уҡып йөрөй. Темәстә йәшәүсе Зөлхизәләре Сибай сәнғәт колледжын тамамлаған, думбырасы. Темәс сәнғәт мәктәбендә уҡыта. Яңы Усманда төпләнгән Зилиәләре Өфө яғыулыҡ-энергетика колледжын ҡыҙыл дипломға бөткән. Ғәҙилә әле студент – Өфөлә дизайнер, тармаҡтар буйынса менеджер һөнәрен үҙләштерә. Дүрт ҡыҙҙан һуң көтөп алынған малай Искәндәр ауыл мәктәбендә 9-сы класта уҡый.\nӘлбиттә, студенттарҙы уҡытыу ҙа еңел түгел. Ошоно аңлаған мәхмүтовтар өс баш һыйырҙан, йылҡы малынан өҙөлмәй. Әле лә, дүрт баш йылҡы ҡайтып инергә тейеш, тип малдарының һау йөрөүенә өмөт бағлап ҡына торалар. Һарыҡтарын да 20 баштан кәметмәйҙәр – йәй бесәнгә ҡайтҡан балаларына, ейән-ейәнсәрҙәренә ит кәрәк бит.\nЙәшелсә, картуфтан да мул уңыш алғандар. Сөгөлдөр-кишерҙәре тау-тау булып ята. Тормош ҡороуҙарына 30 йыл тулыуҙы бала-сағалары менән матур итеп билдәләгәндәр. “Күршеләрем бик һәйбәт: һәр байрамда, ҡунаҡ-төшөмдә бергә булабыҙ, эште лә бергәләп эшләйбеҙ – Аллаһҡа мең шөкөр”, - тип ут күршеләренән бик риза икән Зилә тимәк, үҙе лә яҡшы күрше. Татыулыҡта көн итеүгә ни етә һуң?! Ошонан артыҡ бәхет бармы?


Яҡутстандан ҡайтҡан вахтасыларҙың бер өлөшө Мәсетле районына обсерваторға ебәрелде\n8 Май 2020, 21:20\nЯҡутстандан ҡайтҡан вахтасыларҙың бер өлөшө Мәсетле районына обсерваторға оҙатылды. Был хаҡта Мәсәғүт үҙәк район дауаханаһының баш табибы Валерий Трофимов хәбәр итте. Ул 7 майҙа кискеһен коллегалары менән бергә Чаянда ятҡылығы эшселәрен ҡаршы алды.\n«20 кешенән торған тәүге төркөм ҡайтты. Белеүегеҙсә, унда коронавирус инфекцияһы буйынса ҡатмарлы хәл килеп тыуҙы, шуға күрә Башҡортостан башлығы Радий Хәбиров яҡташтарыбыҙҙы өйҙәренә ҡайтарыу тураһында ҡарар ҡабул итте, —тип һөйләне баш табип. — Эшселәр туғандары менән осрашыр алдынан Мәсетле районында әҙерләнгән обсерваторҙа ятырға тейеш».\nУның һүҙҙәренсә, вахтасыларҙың температураһы юҡ, ләкин дөйөм хәүефһеҙлек өсөн улар өс аҙна карантинда ултыра, ә аҙаҡ, ҡабаттан тест үткәргәс, өйҙәренә ҡайтарыла.


Сораман ауылы халҡы Рөстәм Хәмитовҡа яңы һыу үткәргесе өсөн рәхмәт әйтте // Йәмғиәт | новости башинформ.рф\nСораман ауылы халҡы Рөстәм Хәмитовҡа яңы һыу үткәргесе өсөн рәхмәт әйтте\n11:59, 20 января 2014 Йәмғиәт\nУчалы районының Сораман ауылында һыу үткәргесе астылар. Хәҙер урындағы халыҡҡа һыуға ике километр алыҫлыҡҡа йөрөргә йәки ауылдағы берҙән-бер ҡойоға сиратҡа баҫырға кәрәкмәй. Уның урынына 15 һыу колонкаһы килде. Таҙа һыу йорт эргәһендә генә – бының турала Сораман халҡы күптән хыяллана ине. Ауыл халҡы шәмбе, 18 ғинуарҙа, Учалы районы буйынса эш сәфәрендә булған республика Президентына яңы һыу үткәргесе өсөн рәхмәт әйтте.\nДөйөм 4,2 километр оҙонлоҡтағы һыу үткәргесе төҙөлөшө 2012 йылдың октябрендә «2013 йылға тиклем ауыл үҫеше» федераль маҡсатлы программаны тормошҡа ашырыу сиктәрендә башланды. Был маҡсатҡа республика адреслы инвестиция программаһынан һигеҙ миллион һум самаһы, РФ бюджетынан миллион ярымдан ашыу аҡса бүленде. Төҙөлөш-монтажлау эштәрен «Техноресурс» йәмғиәте (Сибай ҡалаһы) башҡарҙы.\nШул арала өҫтә әйтелгән программа средстволарына 2013 йылда Иманғол ауылында һыу үткәргесе төҙөлгән, алдағы йылдарҙа һыу үткәреү селтәре тағы ла 12 ауыл биләмәһендә төҙөләсәк – 2014 йылға Иҫке Байрамғол, Сәфәр, Ҡунаҡбай, Мансур ауылдарында селтәр төҙөлөшөнә дәүләт экспертизаларының ыңғай һығымтаһы алынған.\nТеги: бр президентының эш сәфәрҙәре,учалы


24 декабрь - Башҡортостан Республикаһы Конституцияһы көнө\n1993 йылдың 24 декабрендә Башҡортостан Республикаһының үҙаллылығын раҫлаған төп закон - Конституция ҡабул ителә.\n1993 йылдың 24 декабрендә Башҡортостан Республикаһының үҙаллылығын раҫлаған төп закон - Конституция ҡабул ителә. Уның нигеҙендә Башҡортостан Республикаһы Дәүләт Йыйылышы - Ҡоролтайға, Президентлыҡ институтына нигеҙ һалына.\nТөп документ ҡабул ителеү республика тормошона байтаҡ мөһим үҙгәрештәр индерә. Конституция суды, мировой судьялар институты ойошторола, Кеше хоҡуҡтары буйынса тулы хоҡуҡлы вәкил, Контроль-иҫәп палатаһы, ирекле һайлауҙар кеүек төшөнсәләр барлыҡҡа килә.\nҠабул ителгән ваҡыттан бөгөнгә тиклем Конституция үҙгәреш кисерҙе. 2006 йылда төбәктең төп документына мөһим өҫтәмәләр индерелһә лә, уның 1993 йылдағы нигеҙҙәре һаҡланып ҡалған. Ул бөгөн дә төрлө милләтле республика халҡының хоҡуҡтарын яҡлай һәм киләсәген тәьмин итә.\nЛена ХӘЙРУЛЛИНА әҙерләне.\nФото - интернеттан.


Рәсәй Федерацияһының дәүләт суверенитеты тураһынд а Декларация ҡабул итеү датаһы азатлыҡ, конституцион федерализм, тигеҙ хоҡуҡлыҡ һәм партнерлыҡҡа нигеҙләнгән "яңы " Рәсәй дәүләтенең аяҡҡа баҫыуына башланғыс тип һанайбыҙ. 12\nиюнь - Рәсәй Көнө, бөтә дәүләт халҡы өсөн байрам көнө булар аҡ билдәле.\nРәсәй президенты Владимир Путиндың быйылғы Хатында Советтар Союзының тарҡалыуы "20 быуаттың иң ҙур геосәйәси һәләкәте" тип атала. Бөгөн Рәсәйҙең яңынан тыуыуын әлеге тарихи осорҙоң геосәйәси ҡаҙанышы тип әйтә алабыҙмы Әлбиттә, алабыҙ. Сөнки беҙ, бөгөн һәм бында йәшәүселәр, дәүләтебеҙгә ғаилә туғанлығына ҡарағанда ла нығыраҡ бәйләнгәнбеҙ. Беҙҙең тағы ла хаталар ебәрмәҫкә, тарихи склерозға ҡаршы дарыу ҡабул итергә һәм культуралы дәүләткә тейеш булған эштәр башҡарырға мөмкинселегебеҙ бар. Совет заманында әйтелгәнсә, һынылыш ваҡытының хәл иткес ваҡиғаларына әйләнеп ҡайтайыҡ. Ул ваҡытта беҙгә илдең икенсе\nһулышы асыла, "ишек төбөндә" беҙҙе, ниһайәт, азатлыҡ ҡаршылай кеүек тойола ине.\nҮҙебеҙ өсөн бер нимә менән дә сикләнмәгән эшҡыуарлыҡты, ғөмүмән, донъяны, үҙ милләтебеҙ, халҡыбыҙ өсөн яуаплы булыуыбыҙҙы аңлағанда, беҙ үҙебеҙ өсөн тәүге сәйәси дәреслекте асҡандай булдыҡ. 1990 - сы йылда совет халҡы СССР\n- ҙың тәүге Президентын һайланы, артабан халыҡ депутаттарын ың 3 - сө съезында союз Конституцияһының йәмғиәттә КПСС - ты ң етәксе роле тураһындағы алтынсы статьяһын юҡҡа сығарҙы. Партия сафтарында берҙәмлектең юҡҡа сығыуын күрһәтеүсе Коммунистар партияһының 28 - се съезы власть монополияһының емерелеүенә ҡамасаулыҡ итә алмай ине инде. Ошо уҡ йылда әлегә тиклем тарихты яңынан ҡарап сығыу тураһында һүҙ ҡуҙғатмаған Прибалтика илдәре үҙҙәренең бойондороҡһоҙ милли дәүләт төҙөү тураһындағы ҡарарын белдерҙе, уның артынан башҡалар эйәрҙе. Яңырыу кисергән Рәсәй тәбиғи рәүештә сәйәси процесҡа ҡушылды.\n1990 йылдың 21 июнендә халыҡ депутаттарының 1 - се съезы делегаттары, барлыҡ һайлаусылар исеменән сығыш яһап, күпселек тауыш менән Рәсәй Федерацияһының дәүләт суверенитеты тураһында Декларация ҡабул итте. Ошо мәлдән алып РСФСР дәүләт власы органдары, республика үҙ ирке менән СССР ҡарамағына тапшырған һорауҙарҙан тыш, барлыҡ дәүләт\nһәм йәмәғәтселек тормошона ҡағылышлы мәсьәләләрҙе хәл итеү хоҡуғына эйә булды, суверенитет федерацияның бар территорияһ ында ла йәйелдерелде. Шул уҡ ваҡытта тап Рәсәй суверенитетын\nиғлан итеү автономиялы республика, край һәм өлкәләрҙең хоҡуҡтарын киңәйтеү кәрәклеген раҫланы.\nТәүгә Рәсәй дәүләтенең беренсе маҡсаты " һәр халыҡҡа үҙҙә ре һайлаған милли - дәүләт һәм милли - мәҙәни формала үҙбилдәләнешкә хоҡуғын тәьмин итеү" булды. Декларацияның демократик рухта булыуы һәм кеше мәнфәғәтен яҡлауға\nйүнәлтелеүе граждандарҙың үҙҙәре һәм улар булдырған сәйәси институттар эшмәкәрлегендә генә хәл ителә ала. Ярты йыл тирәһе ваҡыт үткәс, 1990 йылдың 11 октябрендә Башҡортостан\nреспубликаның сәйәси һәм иҡтисади үҫешенең мөһим йүнәлештәрен билдәләүсе дәүләт суверенитеты тураһында Декларация ҡабул итте. Дәүләттебеҙҙә йәшәүсе халыҡҡа уның реаль йоғонтоһо эҙемтәләрен күҙәтеүе ауыр түгел. Төрлө өлкәл әрҙә - иҡтисади күрһәткестәрҙең үҫеше, төплө социаль сәйәсәт , ижтимағи - сәйәси тотороҡлолоҡ һәм милләт - ара татыулыҡты тышҡы радикаль һәм экстремист көстәр ҡаҡшата алмай. Былар барыһы ла дәүләт суверенитеты тураһындағы Декларация потенциалының асыҡ сағылышы.\nРәсәй - федератив дәүләт һәм власть органдары үҙ - ара килешеп йәшәргә, йәмәғәтселектең мәнфәғәтен иҫәпкә алырға һәм уның файҙаһына сифатлы ҡарарҙар ҡабул итергә тейеш. Бары тик ошондай юл менән генә күп милләтле дәүләттең\nбөтөнлөгөн һаҡлап ҡалып була. Һәм был юлдың башында - дәүләт суверенитеты тураһында Декларация, йыл һайын билдәлән гән Рәсәй Көнө тора.


Сибайҙа «Ирәндек моңдары» башҡорт йырын башҡарыусылар конкурсы асыла // Мәҙәниәт | новости башинформ.рф\nСибайҙа «Ирәндек моңдары» башҡорт йырын башҡарыусылар конкурсы асыла\n16:39, 18 мая 2016 Мәҙәниәт\nСибайҙа «Ирәндек моңдары» башҡорт йырын башҡарыусылар конкурсы асыла Фото: Сибай ҡалаһы хакимиәте\nӨФӨ, 2016 йыл, 18 май. /«Башинформ» мәғлүмәт агентлығы, Әлим Фәйезов/.\nБөгөн Сибайҙа «Ирәндек моңдары» XIII төбәк-ара башҡорт йырын башҡарыусылар конкурсын асыу тантанаһы була. Конкурс программаһы өс көнгә иҫәпләнгән. Ул 20 майҙа ҡаланың Үҙәк майҙанында гала-концерт менән тамамлана.\nСибай хакимиәтендә хәбәр итеүҙәренсә, быйыл бәйгелә ҡатнашыу өсөн Башҡортостандан, Силәбе, Ырымбур, Ҡурған, Һарытау һәм Свердловск өлкәләренән 90-дан ашыу йырсы ғариза биргән. Байрам ҡунаҡтары араһында Венгрия ғалимдары ла бар.\n«Ирәндек моңдары» төбәк-ара башҡорт йырын башҡарыусылар конкурсы тәүге тапҡыр 1996 йылда Сибай ҡалаһы хакимиәте башланғысы буйынса ойошторола. 2000 йылға тиклем йыл һайын уҙғарыла. Артабан — ике йылға бер тапҡыр. Положениеға ярашлы, бәйгеселәр ике йәш төркөмөндә (16 йәшкә тиклем һәм 16-35 йәшлектәр) көс һынаша.\nКонкурстың абруйы һәм унда ҡатнашыусыларҙың географияһы йылдан-йыл киңәйә. Бәйгелә Ҡаҙағстандан, Үзбәкстандан, Татарстан Республикаһынан, Төмән, Ырымбур, Силәбе, Һамар, Ҡурған өлкәләренән, Пермь крайынан, Мәскәү, Санкт-Петербург, Екатеринбург ҡалаларынан йырсылар ҡатнашты.\nТөрлө йылдарҙа «Ирәндек моңдары» конкурсында Азамат Тимеров, Фәрүәз Урманшин, Лилиә Ишемйәрова, Радик Вәлмөхәмәтов, Минзәлә Түләбаева, Баязит Байназаров, Рәүил Харрасов, Сәғиҙулла Байегетов, Гөлсөм Бикбулатова, Альберт Салауатов, Хәсән Усманов, Зөлфиә һәм Рәмил Әбүбәкеровтар, Рөстәм Шаһыбалов, Филүс Ҡалмырҙин, Алһыу Бәхтиева, Нәсимә Тимерова, Венера Рәхмәтуллина, Фәнил Кинйәғолов, Сөмбөл Баймырҙина, Сәйет Билалов, Дилара Иҙрисова, Зәлиә Хөббитдинова еңеү яуланы.\nТеги: конкурс,башҡорт йыры,ирәндек моңдары


Илештәр геройҙарын онотмай\n28 Апрель , 12:02\nҮрге Йәркәйҙәге физкультура-сәләмәтләндереү комплексында йәш үҫмерҙәр, ир-егеттәр араһында яҡташыбыҙ, ике тапҡыр Советтар Союзы Геройы, осоусы-штурмовик Муса Гәрәевтың иҫтәлегенә бағышланған призға милли көрәш буйынса асыҡ турнир үтте.\nЙәштәрҙе патриотик рухта тәрбиәләү, ғорурланырлыҡ геройҙан үрнәк алыу, легендар яҡташыбыҙ исемен мәңгеләштереү маҡсатында ойошторолоусы традицион турнир быйыл унынсы тапҡыр ойошторолдо. Ағымдағы йылдағыһы айырыуса иҫтәлекле – Бөйөк Ватан һуғышында 250нән артыҡ хәрби осош яһап, дошман илбаҫарҙарын ҡыйратҡан легендар шәхескә быйыл 100 йәш тулған булыр ине.\nӘлеге бәйге Башҡортостан Республикаһының төрлө ҡала һәм райондарынан 130ға яҡын спортсыны үҙенә йыйҙы. Бәйгелә Өфө, Октябрьский, Нефтекама ҡалалары, Баймаҡ, Ауырғаҙы, Кушнаренко, Дәүләкән, Баҡалы, ТРның Аҡтаныш һ.б. район көрәшселәре үҙара көс һынашты.


Кемероволағы фажиғәнән һуң Башҡортостанда күпләп ут һүндергестәрен һатып алғандар\n2 Апрель 2018, 16:35\nКемеровоның «Ҡышҡы сейә» сауҙа үҙәгендә булғанфажиғәнән һуң һатыусылар янғынға ҡаршы тәғәйенләнештәге тауарҙар: утһүндергестәрен, газдан һаҡлай торған сараларҙы, янғынға ҡаршы комплекттарҙы һәмуларға кәрәк-яраҡтарҙы күпләп алыуҙарын билдәләгән.\nКемеровоның «Ҡышҡы сейә» сауҙа үҙәгендә булған фажиғәнән һуң һатыусылар янғынға ҡаршы тәғәйенләнештәге тауарҙар: ут һүндергестәрен, газдан һаҡлай торған сараларҙы, янғынға ҡаршы комплекттарҙы һәм уларға кәрәк-яраҡтарҙы күпләп алыуҙарын билдәләгән. «Известия» гәзите хәбәр итеүенсә, уҙған аҙнала ошондай һатып алыуҙар һаны бер ай алдан һатылған күләм менән сағыштырғанда биш тапҡырға артҡан.\nГаздан һаҡлай торған сараларҙы һәм һаҡланыу битлектәрен йышыраҡ Краснодар крайында, Воронеж өлкәһендә һәм Мәскәүҙә алғандар. Ә ут һүндергестәрен – Пермь крайында, Башҡортостанда һәм Мәскәү өлкәһендә.\nШуныһын билдәләп үтергә кәрәк, ошо тауарҙарға чектағы уртаса сумма был ваҡыт эсендә үҙгәрмәгән тиерлек.\nУт һүндергестәр уртаса – 100-110 һум, газдан һаҡлай торған саралар (противогаз) – 1000-1100 һум, фильтрлаған ярымбитлектәр һәм респираторҙар 90-100 һум тора. Янғынға ҡаршы комплекттар иң ҡиммәт тауарҙар булып һанала – 3600-3700 һум.\n«Башинформ» агентлығы хәбәр иткәнсә, Кемероволағы фажиғәнән һуң Өфө биләмәһендә урынлашҡан 50-нән ашыу объектта алдағы ай дауамында мотлаҡ тикшереүҙәр буласаҡ.


Хәбәрҙәр: Иҡтисади санкциялар Ҡырымды борсомай.\nИҡтисади санкциялар Ҡырымды борсомай.\nШаршамбы көн Ҡырым властары ярымутрауҙың киләсәген хәл итеүсе референдум барышын 21 илдең вәкиле күҙәтәсәген иғлан итте, улар араһында Израиль, АҠШ, Франция, Италия күҙәтселәре һәм Европарламент депутаттары бар.\nТауыш биреү барышын гел күҙәтеп килгән ОБСЕ үҙ вәкилдәрен ебәрмәйәсәк. Ойошма рәйесе, Швейцарияның сит ил эштәр министрлығы башлығы Дидье Буркхальтер, референдумды законһыҙ, тип атаны.\n-Симферополдән беҙҙең хәбәрсебеҙ Серджио Кантоне ҡушылды. Референдум яҡынлаша, ҡалала атмосфера үҙгәрәме?\n-Бында элеккесә тыныс. Барыһы ла референдумдың нисек булырына ышана. Бер ниндәй ҙә көсөргәнешлелек тойолмай. Ҡырымдың Украинанан айырылыуын теләмәгәндәр тауыш бирергә килмәйәсәк, шуға күрә барыһы ла ышаныс менән Ҡырымдың Украинанан бүленеп сығыуын көтә.\n-Ҡырымда Майҙан лидерҙарын фашистар, тип иҫәпләйҙәр. Ә Рәсәй властарына уларҙың мөнәсәбәте нисек?\n-Рәсәйҙең сәйәси режимын бөтәһе лә тәртип алып килеүсе элемент булараҡ ҡабул итә. Ул Советтар Союзы стилендәге тотороҡлолоҡ алып килер, тип көтәләр. Ә Рәсәй хөкүмәтенә СССР-ҙың легитим вариҫы, тип ҡарайҙар.\n-Халыҡ-ара йәмәғәтселектең санкция һалыу ихтималлығы, Ҡырым иҡтисадына уның насар йоғонтоһо кешеләрҙе борсомаймы?\n-Халыҡ был турала борсолмай. Улар Ҡырым иҡтисадының төп өлкәһе- туризм, тип иҫәпләй. Ә туристар күбеһенсә Рәсәй, Белоруссия, Украинанан һәм бик әҙ генә Европа һәм АҠШ-тан килә.


Apple Watch телефондан шылтыратыуҙарға яуап бирә һәм нисек яһаны\nТелефон Apple iPhone башҡа шылтыратып Watch\nҺине ҡасан да уйлап, был көн етте, беҙ кемдең ҡасан позвать ала-йәғни менән туранан-тура беҙҙең запястье? - Булмауға ҡарамаҫтан, материалдар барлыҡҡа киләсәк, шуларҙы эшләп sci-fi, әммә һеҙ, ысынлыкта, телефонына шылтыратып алырға һәм эшләргә Apple Watch. Apple Watch, iPhone аша шылтыратып ебәрә., әммә кеҫәгә йәшереү мөмкин булһа һеҙҙең менән iphone йәки һеҙ хатта икенсе бүлмәгә яуап, бер сәғәттән һеҙҙең менән туранан-тура алышыу үткәрелә.\n1 Был шылтыратыуҙарға яуап Apple Watch\n2 Был талапты үтәү Apple Watch\nБыл шылтыратыуҙарға яуап Apple Watch\nШул ваҡытта, ҡасан шылтыратыу килде., яуап ябай йәшел төймәһенә баҫыр кәрәк. Шул осраҡта, әгәр һеҙ ҙә уны яуап биреүҙе хуп, басыгыз был төймәгә һеҙ хәбәрҙәр ебәрә һәм ҡыҙыл ҡыңғырау тауышын кәметте.\nҺеҙ шулай уҡ аласыз булырға, һеҙгә яуап биреү өсөн iphone йәки етеҙ хәбәрҙәр ҡараш. Шул ваҡытта, ҡасан шылтыратыу килде., цифрлы бармағын өҫкә бороп йәки коронка үткәрелә, был тиклем барыу өсөн параметрҙар.\nШул осраҡта, әгәр һеҙ тораһы йәки, ғөмүмән, йыйып алынған, пренебр ҡушыла һәм, үҙен тынысландырырға өсөн иртә Apple Watch, һеҙ тиҙ тынысландыра саҡырыу тауыштары яҡынлаша, усы менән ябылған өс секунд эсендә смотря apple watch. Басыгыз был ваҡыты булыуын астау өсөн, тип тымыҡ вәкил.\nБыл талапты үтәү Apple Watch\nТелефон һеҙгә шылтырата алманым кеше һайлаусылар исемлегендә ҡылып, цифрлы таж аҫтында ҡабырғалары төймәгә басыгыз. Был мәлдә, инициалдары һанлы кешеләр йәки бороп таждарына ҡағылмайса,һайлау. Был мәлдә, түбәнге һул яҡ мөйөштә баҫып саҡыра экран символы.\nҺәр осраҡта барғас, шылтыратырға кәрәк тип һеҙ кемде ҙә булһа, кем һайлау исемлегендә һеҙҙе лә ҡушыла., өҫтәмә цифрлы телефон apple watch йәки таж ҡағылған бармаҡтары борола һәм үткәреү өсөн, элемтәгә керергә менән кем шылтырата, һеҙ телисез. Һеҙ шулай уҡ аласыз яһарға һеҙҙең өсөн siri телефондан шылтыратып һорағыҙ, тинем: “Саҡыра” һәм кем тип атайҙар ҙә һеҙҙе контакттар исемлеге. Сиря ҡуйылған телефонға шылтыратып, һеҙҙең өсөн.\nApple watch менән һөйләшә башларбыҙ кеүек тойола бер нисә иң ғәҙәти булмаған, һәм һеҙ уның менән ярыш төрө стратегик асыҡ яҡларға тейеш, сөнки был, ҡағиҙә булараҡ, кем ишетеү ауыр-apple watch динамика шулай булғас, ҡасан тауыш менән уратып алыу. Ҡабул булған ҡарашын apple watch, һәр осраҡта, бик файҙалы шул осраҡта, әгәр һеҙ кем менән һөйләшергә кәрәк булыр, һеҙҙең iphone һәм янында ла ҡушылды. Быға, һеҙҙең ҡараш яуап бирә Apple Watch, шул ваҡытта тотонола, күпме кәрәк, һеҙҙең барығыҙ өсөн iPhone, һәм йән эйәһенә күсте, һеҙ ҡасан әҙер була. Бер шылтыратыу күберәк үткәреү.\nБыл мәҡәлә менән танышыу, улар тураһында тулы мәғлүмәт бар компания Apple Watch телефондан шылтыратыуҙарға яуап бирә һәм нисек яһаны Башҡа бәйлелек менән iPhone. Мәҡәләне иғтибар менән уҡып һәм процедура кәрәк, процесты аңлата ул, телефон шылтырата һәм тиҙ яуап биреү өсөн эшләй.\nFiled Under: Download Facetime Tagged With: Apple Watch телефондан шылтыратыуҙарға яуап бирә һәм нисек яһаны


БЛОГРОST: Башҡортостан блогерҙары дин көсөнә ышана\nЯлған дуҫтар урынына ысын ҡиммәттәр, уғрылыҡ урынына хеҙмәт, әкренләп үлем һаҙлығына батыу урынына сәләмәт тормош алып барыу - Башҡортостан блогерҙарының иманы камил: дин наркоманияны еңергә ярҙам итәсәк. Бына нәмә тип яҙа ошо уңайҙан "Рөстәм Хәмитов блогы" Йәнле журнал-коммьюнитиһында ҡатнашыусы nasibullov: "Ислам ойошмалары эшләй. Мәҫәлән, имам-хатип Нурмөхәммәт хәҙрәт етәкселегендәге Максимовкалағы "Нәсихәт" йәмәғәт ойошмаһы нигеҙендә эшләүсе алкоголизм һәм наркомания менән сирле кешеләр өсөн реабилитация үҙәге. Бик күп кешеләр төҙәлеү юлына аяҡ баҫты һәм насар ғәҙәттәренән баш тартты. Башҡа төбәктәрҙән һәм илдәрҙән бик күп кешеләр тәжрибәләрен өйрәнергә килә...".\nАртур Насибуллов "Байтул Мал" берҙәм финанс-сәнәғәт үҙәге" хәйриә фондын етәкләй, 2009 йылда "Асия" мәсете ҡарамағында асылған тәүге "Нәсихәт" ислам реабилитация үҙәге башлыса тап уның иғәнә итеүҙәренә йәшәп килә лә инде. Пациенттарҙың үҙҙәренән бында бер тин дә түләтелмәй.\n- Беҙгә был тормошта бар нәмәһен - ғаиләһен, дуҫтарын, эшен юғалтҡан кешеләр килә, - тип һөйләй "БЛОГРОST"ҡа блогер. - Улар физик яҡтан ғына түгел, рухи йәһәттән дә упҡын сигенә еткән хәлдә була. Наркомандар менән нисек була һуң? Наркотиктарға күнеккәндән һуң улар ысынбарлыҡты дөрөҫ ҡабул итеүҙән туҡтай. Әкренләп улар үҙҙәренә кәрәкле кешеләр менән ныҡлы бәйләнеш булдыра һәм был бәләлә ярҙам итергә теләгән туғандарын түгел, ә сираттағы дозаны таба алғандарҙы дуҫтары тип иҫәпләй башлай. Һәм кешене әлеге мөхитенән йолҡоп алып, ҡайҙа хәҡиҡәт, ҡайҙа ялған тормош булыуына төшөндөрөү - беҙҙең төп бурыс.\n- Наркоманды нормаль тормошҡа ҡайтарыуға ынтылышта дини ойошмаларҙың төп эш алымдары ниндәй?\n- Иң элек был - һүҙ, әлбиттә. Әйткәндәй, ғәрәп теленән тәржемә иткәндә "нәсихәт" - "өгөтләү, кәңәш". Үҙәктә мәҙрәсә бар, кластарҙа даими уҡыу процесы алып барыла. Көн һайын реабилитанттар менән дин әһелдәре аралаша, дингә, Изге китапта яҙылған ҡиммәттәргә ыңғай ҡараш тәрбиәләй. Һәм был мотлаҡ Ҡөрьән тигән һүҙ түгел. Ҡөрьәндә булһынмы ул, Библияла, Торҙамы - рухи ҡиммәттәр ҡайҙа ла бер. Мосолмандар бер изге яҙманы ла инҡар итмәй.\n- Максимовкалағы үҙәк мосолмандар өсөн генәме?\n- Юҡ, ниндәй дин тотоуына, милләтенең ниндәй булыуына ҡарамаҫтан, бында теләһә кем килә ала. Ишектәр һәр кемгә һәм һәр ваҡыт асыҡ. Шулай уҡ үҙ теләге менән бынан һәр кем кире китә ала. Реабилитанттар алдында билдәле ваҡыт дауамында даими рәүештә үҙәктә булырға, дәрестәргә йөрөргә тигән бурыс тормай, беҙ аңлағанса реабилитация курсы ла юҡ. Ғөмүмән алғанда, дин ҡанундарына эйәреүҙең мөһимлеген, рухи башланғыс роленең ни ҡәҙәр бөйөк булыуын, унһыҙ бер матди байлыҡтың да ҡәнәғәтләндереү килтермәйәсәген аңлауға һәр кем үҙе килә. Ата-әсәңде олола, яҡыныңды ярат, сәләмәт тормош алып бар - бына нәмәгә өйрәтә реабилитанттарҙы остаздары. Йәнә улар үҙеңде хөрмәтләргә лә өйрәтә: Аллаһы Тәғәләгә буйһоноуҙан тыш, кеше берәүҙең дә ҡоло була алмай - үҙе кеүектәрҙең дә, үҙенең насар ғәҙәттәренең дә. Бар нәмә бында баҫымһыҙ, үҙҙәренең теләге буйынса эшләнә, шуға күрә ошо рәүешле һауыҡҡан кешеләрҙең проценты ла юғары - 90 процент самаһы.\n- Һеҙҙең үҙәк нисек кенә ҡунаҡсыл булмаһын, кешеләр һәр ваҡыт унда йәшәй алмай бит. Бәләһен еңә алғандар артабан нимә эшләй?\n- Теләге булған һәр кеше ауыл ерендә был эффектты нығыта, уйҙарын рәткә һала ала. Башҡортостандың Салауат районында, Нәсибаш ауылында, йәнә бер үҙәгебеҙ бар, унда һәр кем үҙенә кәрәк тиклем йәшәй һәм күңеленә оҡшаған эш таба ала - мал ҡарарға, урманды тәрбиәләргә, хатта балыҡ үрсетергә мөмкин. Хеҙмәт терапияһы ла - аҙашҡан йәндәр өсөн көрәштә бик һөҙөмтәле алым. Шул уҡ ваҡытта эшләүселәрҙең барыһы ла рәсми рәүештә эшкә урынлашҡан, бының өсөн хеҙмәт хаҡы ала, һәм эш хаҡының тотҡарланыуы тураһында һүҙ ҙә булыуы мөмкин түгел, сөнки Ҡөрьән хәҙистәренең береһендә, эшсеңә маңлайындағы тире кибеп өлгөрмәҫ элек түлә, тип әйтелә.\n- Ә бындай дингә килеү кеүек көрәш алымының өҫтәмә эффекттары юҡмы? Мөккибән бирелеү үҙе үк хәүефле бит.\n- Айырыуса билдәләп үткем килә, беҙ традицион ислам яҡлыбыҙ. Мин, мәҫәлән, фонд эштәре менән шөғөлләнеүҙән тыш, юғары уҡыу йортонда уҡытам - Рәсәй ислам университетында иҡтисад буйынса курс уҡыйым һәм инглиз телен алып барам. Максимовкала дипломлы имамдар дәрес уҡыта. Салауат районындағы үҙәкте имам мөхтәсиб Абдулла хәҙрәт етәкләй, уның да Рәсәй мосолмандары Үҙәк диниә назаратында биләгән рәсми вазифаһы бар. Әйткәндәй, ул да, Нурмөхәммәт хәҙрәт тә ҡалабыҙ, республикабыҙ тормошонда әүҙем ҡатнаша, ысын мосолман ижтимағи яҡтан әүҙем кеше булырға тейеш. Донъянан, ғаиләнән ваз кисеп, үҙеңде Аллаһы Тәғәләгә бағышларға мөмкин булған диндәр бар, ислам иһә бындайҙы ҡәтғи рәүештә ҡабул итмәй. Ҡайҙалыр бикләнеп, намаҙ уҡыған, танауынан ары бер ни күрмәгән - етемде үҙенә һыйындырмаясаҡ, асыҡҡанды ашатмаясаҡ кеше бер ҡасан да ысын мәғәнәһендә дини кеше булмаясаҡ. Ҡөрьән үҙеңдең дини бурыстарыңды онотмайынса, көн һайын хаҡ эштәр менән шөғөлләнергә, яҡындарыңа ярҙам итергә ҡуша.\n- "Нәсихәт" үҙәге күпме реабилитантҡа иҫәпләнгән?\n- 20-25 кешегә. Унда ир-егеттәр генә йәшәй ала - ислам ҡатын-ҡыҙҙарға айырым йәшәргә ҡуша. Ярҙам кәрәк булған кешеләр күберәк, әлбиттә, әммә беҙ әлегә үҙәк эшен шунан артыҡ йәйелдерә алмайбыҙ. Ҡабатлап әйтәм, реабилитанттар өсөн бында барыһы ла бушлай, үҙәк хәйриә аҡсаһына йәшәй һәм уны тотоуға йылына 450 мең һум самаһы аҡса талап ителә. Ә бына мәсеткә барыһы ла - ауыр хәлгә тарығандар ҙа, ислам ҡанундарын күңеле менән аңларға, динде ҡабул итергә өлгөрөп еткәндәр ҙә килә ала.\nФото spbtatarlar.ru сайтынан.


Башҡортостан Президенты Күмертауҙа Паралимпия комплексын төҙөү идеяһын хупланы // Сәйәсәт | новости башинформ.рф\nБашҡортостан Президенты Күмертауҙа Паралимпия комплексын төҙөү идеяһын хупланы\n15:08, 20 августа 2013 Сәйәсәт\nБашҡортостан Президенты Рөстәм Хәмитов Күмертауға эш сәфәре барышында һаулыҡ мөмкинлектәре сикләнгән балалар һәм үҫмерҙәр өсөн реабилитация үҙәгендә булды. Үҙәк 12 йыл элек асылған. Унда Башҡортостандың 16 районынан балалар килә. Учреждениела 239 кеше эшләй.\nПрезидент Баймаҡ районынан, Стәрлетамаҡ, Күмертау ҡалаларынан һәм республиканың башҡа төбәктәренән килгән балалар менән аралашты. Улар үҙәк эшмәкәрлеген тик ыңғай яҡтан баһалай.\nТөбәк башлығы шулай уҡ тегеү оҫтаханаһында булды. Унда балалар ижад менән шөғөлләнә. Рөстәм Хәмитов ашхананы, дауалау физкультураһы кабинетын, ҡышҡы баҡсаны ҡарап сыҡты. Үҙәктә тәрбиәләнгән балаларҙың ата-әсәләре учреждениела һаулыҡ мөмкинлектәре сикләнгән балалар өсөн мәктәп асырға тәҡдим итте.\n— Бындай балалар ысынлап та күп. Был бик дөрөҫ фекер, бергәләп уйларға кәрәк, — тине республика етәксеһе.\nҮҙәк директоры Рәмил Абдуллин учреждение нигеҙендә Паралимпия комплексын асыу тураһында идеяһын әйтеп ишеттерҙе. Рөстәм Хәмитов башланғысты анығыраҡ формалаштырырға тәҡдим итте.\n— Бәлки, яңы майҙансыҡтар, спорт майҙандары кәрәктер. Әгәр бындай идея бар икән, уны тормошҡа ашырырға кәрәк. Беҙ мотлаҡ ярҙам итәсәкбеҙ, — тип һыҙыҡ өҫтөнә алды Президент.\nРөстәм Хәмитов шулай уҡ ҡаланың Юрий Гагарин исемендәге мәҙәниәт һәм ял паркында булды, унда урындағы халыҡ менән аралашты.


СИБАЙ МОҢҒА ҺӘМ НУРҒА КҮМЕЛДЕ\n9 октябрҙә Сибай ҡалаһы барлыҡҡа килеүенең 58 йыллығын билдәләне. Быйылғы байрам тантанаһы ла сағыу тамашаларға, иҫтәлекле ваҡиғаларға, уйын-кѳлкѳгә, йыр-моңға бай булды. Ҡаланың Үҙәк майҙанында, милли батырыбыҙ Салауат Юлаев һәйкәле, «Бѳркѳт» физкультура-һауыҡтырыу комплексы биләмәһендә барған тамашаларҙа халыҡ рәхәтләнеп күңел асты, ял итте.\nҮткән быуат урталарында Сибай Башҡорт Урал аръяғы тѳбәгенең сәнәғәт үҙәге булараҡ формалаша башлай. Бѳйѳк Ватан һуғышына тиклемге йылдарҙа һәм унан һуң да сибайҙар тѳбәк үҫешенә тос ѳлѳш индерә. Беҙҙең атай-олатайҙарыбыҙ 1948 йылда тѳҙѳлә башлаған Башҡортостан баҡыр-кѳкѳрт комбинатының производство тармаҡтарында, буласаҡ ҡаланың торлаҡ йорттары һәм социаль объекттары тѳҙѳлѳштәрендә айырыуса ҙур дәрт менән хеҙмәт итә. 1955 йылдың 21 ноябре Сибай ҡалаһы йылъяҙмаһына мѳһим дата булараҡ инеп ҡала: эшселәр ҡасабаһына республика мәнфәғәтендәге ҡала статусы бирелә.\nСибайҙар Ҡала кѳнѳн һәр йыл һайын ҙурлап, матур итеп билдәләргә күнеккән. Быйылғыһы ла башҡа йылдағыларҙан бер ҙә ҡалышманы. Ҡала кѳнѳндә Башҡортостан Республикаһының мәғлүмәт технологиялары буйынса агентлығы етәксеһе И.У.Ямаловтың ҡатнашыуы сараға мәртәбә ѳҫтәне. Ҡунаҡ «Башинформсвязь» йәмғиәтенең Сибай район-ара электр элемтәһе узелына, Сибай телерадиотапшырыуҙар студияһына сәфәр ҡылды. Артабан ул «Ирәндек» боҙ һарайы, Балалар ижады үҙәге эшмәкәрлеге менән танышты, донъяла иң тәрән карьерҙарҙың береһе иҫәпләнгән Сибай карьерын ҡараны.\nҠала кѳнѳ эш кѳнѳнә тура килгәнлектән, байрам саралары тѳштән һуң башланды. Әҙәбиәт һѳйѳүселәр Салауат Юлаев һәйкәле янында ойошторолған шиғриәт конкурсында кѳс һынашты. Бәйгене ойоштороуға Сибай яҙыусылар ойошмаһы, сәнғәт колледжы коллективы ҙур кѳс һалған. Ошонда уҡ студенттарҙың, уҡытыусыларҙың ҡул эштәре күргәҙмәһе ҡуйылыуы, оркестр, ҡурай ансамблдәренең сығыштары ҡалала сәнғәткә, мәҙәниәткә ҙур әһәмиәт бирелеүенә ишара яһаны. Гимназия, Р.Ѳмѳтбаев исемендәге башҡорт, 9-сы лицейҙар уҡыусылары шиғриәткә битараф булмауын, нәфис һүҙгә оҫталыҡтарын тағы бер ҡат иҫбатланы. БДУ-ның Сибай институтының Н.А.Ласынова етәкләгән «Инеш» түңәрәге ағзалары ла сара уртаһында ҡайнаны.\nХалыҡтың күпселеге Үҙәк майҙандағы «Этнография майҙансығы»н үҙ итте. Ҡаланың 6-сы, 10-сы, 11-се, 12-се мәктәптәре, Р.Ѳмѳтбаев исемендәге башҡорт, 9-сы лицейҙар, гимназия, күп тармаҡлы колледж, 24-се һѳнәрселек лицейы, Сибай педагогия колледжы коллективтары ҡорған башҡорт тирмәләре йолаларыбыҙҙы, ғѳрѳф-ғәҙәттәребеҙҙе асыҡ сағылдырҙы. Әйтергә кәрәк, тирмә ҡороуға барлыҡ белем усаҡтары ла бик етди ҡараған, шуға күрә комиссия ағзалары еңеүселәрҙе шунда уҡ билдәләү мѳмкин булмауын әйтте. (Еңеүселәр хаҡында мәғлүмәтте гәзитебеҙҙең киләһе һанында уҡырһығыҙ).\nҠул эштәре, художестволы ижад күргәҙмәһе лә күҙҙең яуын алырлыҡ ине. Айырыуса БДУ-ның Сибай институты, «Ирәндек» лицейы, Балалар экология-биология үҙәге, Балалар художество мәктәбе коллективтары бай күргәҙмәләр булдырған. Арҡайым ҡасабаһының башланғыс мәктәбе-балалар баҡсаһы уҡытыусылары һәм тәрбиәселәре бәйләү-сигеүгә, ағастан һырлап эшләүгә оҫта булыуын күрһәтә алды. Әйткәндәй, белем усағында ошо кѳндәрҙә генә «Оҫта ҡулдар» түңәрәге эшләй башлаған икән.\n24-се һѳнәрселек лицейының ҡул эштәре тулыһынса яңы булыуы менән иғтибарҙы йәлеп итте. Быйыл уҡыу йорто 12 миллион һумлыҡ фрезер-гравировка станогы һатып алыуға ѳлгәшкән. Ҡеүәтле техникала ағастан йәнең теләгән әйберҙе эшләргә мѳмкин. Уҡытыусылар билдәләүенсә, күргәҙмәгә эштәрҙең иң уңышлылары ғына сығарылған. Тирмәләре лә үҙенсәлекле биҙәлеше менән алдырҙы. Тегенселәре Зѳлфиә Биктина башҡорт, рус, мари, украин, осетин милли кейемдәрен шул тиклем оҫта тегеп, күргәҙмәгә ҡуйған. Ашнаҡсылар ҙа саранан ситтә ҡалмаған. О.А.Йомағужина, С.Н.Синицина кѳҙгѳ муллыҡты сағылдырған уңыш мѳйѳшѳ булдырыуға ѳлгәшкән. Халыҡ ижады һәм ялы үҙәгенең күргәҙмә залы мѳдире Ю.Мамлеева ҡул эштәренә—бәйләүгә, сигеүгә, мәрйен теҙеүгә, ѳй шарттарында һабын ҡайнатыуға, кәнфиттәрҙән гѳлләмә, ағасты һырлап әйберҙәр яһауға һәләтле кешеләрҙе бер урынға туплай алған. Оҫталар иһә үҙ эштәрен халыҡ ҡарамағына сығарыу мѳмкинселеге биргән ѳсѳн күргәҙмә ойоштороусыларға ҙур рәхмәттәрен еткерҙе.\nЙәш техниктар станцияһының күргәҙмәһе «Техник моделдәр эшләү», «Ағасты эшкәртеү» берекмәләренең эшмәкәрлектәрен сағылдырҙы.\n«Мѳхәббәтем—тыуған еремә» тип исемләнгән балалар концерты ҡалалаштарға байрам кәйефе ѳҫтәне. Йәш таланттарҙан һуң сәхнә түренә Сибай филармонияһы артистары, ҡала һәүәҫкәрҙәре һәм республика эстрада йондоҙҙары күтәрелде.\nҠалалаштарҙы һәм ҡала ҡунаҡтарын Сибай ҡала округы хакимиәте башлығы Х.Х.Сѳләймәнов тәбрикләне. Башлыҡ шулай уҡ ҡала предприятиелары һәм учреждениеларының алдынғы хеҙмәткәрҙәрен Почет грамоталары, Рәхмәт хаттары менән бүләкләне.\nБайрам ҡунаҡтары—Силәбе ҡалаһының «Кѳҙгѳләр» бейеү, «Бомонд» вокаль тѳркѳмдәренең шоу-программаһы күптәрҙең күңеленә хуш килде.\nБайрам сиктәрендә уҙғарылған спорт ярыштарында ла йәше-ҡарты бик теләп ҡатнашты. Айырыуса тоҡ кейеп ярышыу, арҡан тартышыу, «Күңелле старттар»ҙа халыҡ әүҙемлек күрһәтте. «Елкәй» ат клубының күрһәтмә сығыштары ла уңышлы килеп сыҡты. «Бѳркѳт» физкультура-һауыҡтырыу комплексында уҙған «Урал аръяғының иң кѳслѳ кешеһе» кѳс экстримы менән милли кѳрәш айырыуса кѳслѳ затта—ир-егеттәрҙә ҙур ҡыҙыҡһыныу уятты.\nҠала кѳнѳ байрам фейервергы менән тамамланды. Сибайҙар тантана иткән мәлдә кѳн дә матур торҙо, ҡалабыҙ тағы бер тапҡыр кѳҙгѳ моңға һәм нурға күмелде.\nҺүрәттә: Р.Ѳмѳтбаев исемендәге башҡорт лицейында практика үтеүсе студенттар күргәҙмә менән таныштыра;


Апрель башынан республикала экологик өмәләр айлығы башлана | ГТРК «Башкортостан» - Хәбәрҙәр | 129575\n20 марта 2019 — 15:00 ГТРК «Башкортостан»\nОператив кәңәшмә барышында төбәк етәксеһе Радий Хәбиров май байрамдарына тиклем Башҡортостанды тәртипкә килтерергә саҡырҙы. Шулай уҡ, Сибайҙағы карьерға һыу тултырыу эштәренең тамамланыу ваҡытын да аныҡланы. Карьерҙың зарарлы газдар сығарып ятҡан өлөшөнә тиклем һыу тултырыу эше 26 мартҡа тәмәмланырға тейеш. Республика етәксеһе Өфөнән ебәрелгән табиптарҙы ла ҡайтарырға, шул уҡ ваҡытта ҡалала медицина мәсьәләһен аҙағынаса хәл итергә ҡушты. Юлдарҙағы соҡорҙарҙы ямау эшен 15 июнгә тиклем тамамларға. Радий Хәбиров оператив кәңәшмә барышында яҙ һайын көнүҙәк булған проблемаға туҡталып үтте. Ҡар ирей башлау менән асылған соҡорҙарҙы ямауҙа заманса технологияларҙы ла ҡулланырға, ә 50 йыл элек уйланылған ысул менән генә эшләмәҫкә кәңәш итте. Әле республикала юлдар торошон күҙәтеү өсөн интерактив карта булдырылған, Өфөлә һәм Стәрлетамаҡта мобиль ҡушымта ярҙамында проблемалы участкалар асыҡлана. 1 апрелдә эшләй башлаясаҡ ҡушымтаға һәр кем юлдағы соҡорҙо фотоға төшөрөп ебәрә ала, авария хәүефе булған урындар 1 тәүлек эсендә, башҡалары 3 көндә ямалып шунда уҡ отчет һалына. Республикала 6 һәм 20 апрель дөйөм өмәләр көнө тип билдәләнде. Урындарҙа туҡланыу нөктәләрен, коммуналь техникалар парадын ойоштороу мөһим. Теләгәндәргә ҡорамалдар бүлергә. Тупраҡ, сәсеү орлаҡтарын һатып алырға. Бынан тыш, көн һайын техникаларҙы, формалағы хеҙмәткәрҙәрҙе эшкә йәлеп итеү кәрәк. Республика май айына тиклем сүп-сарҙан, саңдан таҙартылырға тейеш. Ведомство экологик өмәләрҙә әүҙем ҡатнашырға саҡырҙы. Радий Хәбиров министрлыҡ планын хупланы. Төбәк Башлығы билдәләүенсә, йәйге миҙгелгә республиканың бар ҡалаларын төҙөкләндереү мөһим. Республиканың 100 йыллығына төҙөлгән 52 объект быйыл сафҡа инә. Шуларҙың күп өлөшө – 32 мәғариф учреждениелары. Эштәр планға ярашлы бара тиелде оператив кәңәшмәлә. Юбилейлы 112 объекттың дөйөм хаҡы 44 миллиард 600 миллион һумдан ашыу. 27-һе әле сафҡа индерелгән. Башҡортостандың 100 йыллығына арналған төп сараларҙың береһе – тантаналы ултырыш шәмбе көнө Өфөлә үтә. Ул район-ҡалаларҙа 1 быуатлыҡ юбилей сараларына башланғыс бирәсәк. Байрамдың төп фәлсәфәһе республиканың, район-ҡалаларҙың үҫеше күп көс һалған шәхестәрҙе билдәләү. Һәм тантаналарҙың үҙәгендә тап улар булырға тейеш.


Башҡортостан Республика көнөнөң 25 йыллығын байрам итергә әҙерләнә // Йәмғиәт | новости башинформ.рф\nБашҡортостан Республика көнөнөң 25 йыллығын байрам итергә әҙерләнә\n16:19, 10 сентября 2015 Йәмғиәт\nӨФӨ, 2015 йыл, 10 сентябрь. /«Башинформ» мәғлүмәт агентлығы, Арина Рәхимҡолова/.\nБыйыл Башҡортостанда Республика көнө 25-се тапҡыр билдәләнәсәк. Ошо ваҡиғаға әҙерлек һәм уны уҙғарыу буйынса ойоштороу комитеты ултырышында Башҡортостан Дәүләт Йыйылышы Рәйесе Константин Толкачев билдәләүенсә, сара халыҡ байрамына әүерелә бара.\nМәҙәниәт министры Әминә Шафиҡова әйтеүенсә, республиканың барлыҡ муниципаль берәмектәрендә лә тантаналы саралар үткәреү ҡаралған. Төрлө ижади фестивалдәргә йомғаҡ яһаласаҡ, тематик флешмоб уҙғарыласаҡ. Республика музейҙарында Асыҡ ишектәр көнө ойошторола, теләгән һәр кем экспозициялар менән бушлай таныша ала. Китапханаларҙа лекциялар һәи шиғриәт кисәләре үткәреләсәк. Был көндәрҙә әҙәбиәт, сәнғәт һәм архитектура өлкәһендәге ҡаҙаныштар өсөн Шәйехзада Бабич исемендәге республика дәүләт йәштәр премияһын тапшырыу күҙаллана.\n«Байрам концерты «Башҡортостан» дәүләт концерт залында буласаҡ. Унда Фәйзи Ғәскәров исемендәге халыҡ бейеүҙәре ансамбле, Милли симфоник оркестр, Халыҡ уйын ҡоралдары милли оркестры ҡатнаша. Беҙ суверенитеттың ғына түгел, Бөйөк Еңеүҙең дә юбилей датаһын иҫәпкә алырға тырышабыҙ. Саммиттарҙы уҙғарыу, Әҙәбиәт йылы кеүек ваҡиғалар ҙа сағылыш табасаҡ», — тип хәбәр итте Әминә Шафиҡова.\nРеспублика көнөн байрам итеү уңайынан «Шәжәрә байрамы», Сергей Аксаков көндәре, «Башҡорт аты» фестивале ойошторола. Бөтә белем биреү учреждениеларында тематик класс сәғәттәре үткәрелә.\nРеспубликаның йәмәғәт тәртибен һаҡлау буйынса полиция начальнигы урынбаҫары Артур Сәйфуллин хәбәр итеүенсә, байрамда яҡынса 40 мең кешенең ҡатнашыуы күҙаллана.


Бер аҙнанан Яңы йыл\nБайрамға республикала быйыл 143 мең шыршы ҡырҡылған. Ситтән килтерелгәндәре лә бар. Шыршы баҙарҙарында сауҙаның иң ҡыҙған мәле. Иң ҡиммәт ҡупшыҡай 11 мең һум тора.\nЯңы йыл байрамында йортта ылыҫ еҫе таралһа тағы ла күңеллерәк булып китә. Шуға күптәр байрамды яһалма түгел, ысын шыршы менән ҡаршы алырға тырыша. Ботағы ғына булһа ла ярай. Баҙарҙа тап шул миндек кеүек итеп бәйләнгәндәренә сират. Улар 50 һумдан 100 һумға титклем тора. Күбеһенсә оло йәштәге ханымдар ала уны.\nШыршылар Белорет районынан килтерелгән. Хаҡтары 300-ҙән 2 мең һумға тиклем. Күптәр аҡ шыршыны һайлай. Ике метрҙан бейегерәктәре 1 мең һумдан. Ҡарағай арзаныраҡ - 450 һум тирәһе.\nКирилл Петрович шыршы һатыуға быйыл тәүгә сыҡҡан. Хаҡы ҡиммәт тигәндәргә иренмәй аңлатып та ебәрә. Ҡупшыҡайҙарҙы улар үҙҙәре 300 һумға ала, урмандан килтереү менән бергә 500-гә барып баҫа. Өфөләге өс нөктәлә һатыу итеү өсөн 50 мең һум түләгән.\nЯңы йыл ҡаршылағанда шыршы биҙәү йолаһы немецтарҙан килә. Европала байрамда өйгә шыршы ҡуйыу 17 быуатта башлана. Ә Рәсәйҙә тәүге Яңы йыл шыршыһы 1852 йылда Санкт-Петербурггың хәҙерге Мәскәү вокзалы бинаһында ҡабына. Был йоланы Рәсәйҙә таратыу бик ҙур ауырлыҡ менән барған. Мәжүсилек ҡалдығы тип уны тыйған мәл дә булып ала. Ә 1935 йылда Сталиндың әмере буйынса балалар өсөн шыршы байрамдарын үткәреү яңынан рөхсәт ителә.\nШыршы һатыуға көҙ үк ҡырҡып әҙерләнә. Һатып алғанда улар йәм-йәшел һәм хуш еҫле булырға тейеш. Һарғайыбыраҡ торғандары һәм үтә нескә олонлолары тиҙ ҡорой. Шуға уларҙы һыуға ултыртырға кәңәш ителә. Баҙарҙа Европанан, Американан килтерерлгән ҡупшыҡайҙар ҙа бар. Улар байрам өсөн махсус үҫтерелгән. Һатыусылар әйтеүенсә, хатта бер нисә ай йәм-йәшел ултыралар, энәләре ҡойолмай икән. Сит ил ағасы 5 меңдән 11 мең һумға тиклем тора.\nЙылдың һуңғы көнөндә шыршылар 100-200 һум ғына тора ти һатыусылар. Ә байрам төнөнә ҡарай бушлай ҙа тараталар. Ғәҙәттә, һатылмай күп ҡалмай тиҙәр.


Их, һыу инеүҙәре! » Табын\nӘле бындағы ике бассейн (өлкәндәр һәм балалар өсөн) тулы көсөнә эшләй. Ул күптәрҙең яратҡан ял итеү урынына әйләнә бара тиһәк тә була. Шулай булмайса! Таҙа, яҡты бүлмәләрҙә өҫ-башыңды алмаштырып, душта йыуынып алғас, ағым һыуҙы хәтерләтеп, шаулап ағып, зәңгәрләнеп үҙенә тартып торған һыуҙа рәхәтләнеп һыу инеү, йөҙөү, теләһәң эҫе сау-нала ҡыҙынып сығыу кемгә оҡшамаҫ.\nҺыуҙың таҙалығын заманса ҡорамалдар тәьмин итә. Бассейндағы һыу бер нисә баҫҡыслы таҙартҡыс аша үтә - һыуҙы таҙартыу цехындағы датчиктар һыу температураһын, таҙартыу ҡорамалдарындағы баҫымды, һыуҙың һелте-әселек балансын көйләүсе матдәләр нисек бирелеүен "күҙәтеп” тора.\nҺауыҡтырыу комплексы етәкселеге белдереүенсә, бында санитар нормалар ҡәтғи үтәлә. Билдәләнгән графикка ярашлы, һыуҙан физик-химик анализ (көн һайын үҙ лабораторияларында алына), микробиологик (айына ике тапҡыр), йәнә квартал һайын бассейн стеналары һәм ишек тотҡаларынан эсәк инфекцияһына тикшереүгә анализдар алына. Бынан тыш, бассейн сит илдә етештерелгән робот-саң һурҙырғыс менән таҙартып торола.\nБына шундай заманса йыһазландырылған ял урыны булыуы районыбыҙ халҡы өсөн ҙур мәртәбә лә, файҙа ла. Әйткәндәй, күрше Стәрлетамаҡ, Ауырғазы райондарынан даими килеүселәр ҙә бар икән.\nБайрамдар осоронда һауыҡтырыу комплексы етәкселеге өҫтәмә абонементтар һатыу ойоштора. Шулай уҡ тренерҙарҙы, физик культура буйынса методисты, йыйыштырыусыны эшкә саҡыра. Рәхим итегеҙ!


Уңайлы шарттары булған ике ҡатлы йорт һалған улар. Әлегә тәүге ҡатын төҙөкләндереп, йыһазландырып, шунда йәшәйҙәр. Ҡыйыҡлы булыу шатлығын, иң беренсе, улар атай-әсәйҙәре һәм туғандары менән бүлешкән.\n- Үткән ҡыштың ҡарһыҙ булыуы беҙҙең ғаилә файҙаһына булды. Ғинуарҙа өй күтәрә башланыҡ. Боронғоларҙың, башлаған эш - бөткән эш, тигәндәре бик тә дөрөҫ. Яҡындарыбыҙ ярҙамында ҡыҫҡа ваҡытта йәшәрлек итеп төҙөп тә ултырттыҡ, - тип ҡыуанысы менән уртаҡлашты хужабикә. - Быйыл үҙебеҙҙең өйҙә ҡышлаясаҡбыҙ.\nТорлаҡ төҙөү өсөн урынды ғаилә башлығы 2014 йылда хәрби хәрәкәт ветераны булараҡ бушлай ала. Ерле булыу менән улар төҙөлөш материалдары туплай башлай. Эш ҡоралдары һәм башҡа кәрәк-яраҡты һаҡлау өсөн, тәү сиратта, һарай һалып ултырталар. Баҡса сәсәләр, ҡош-ҡорт, мал-тыуар үҫтерәләр. Иш янына ҡуш булһын тип, үҙҙәренән артып ҡалғанды һатып аҡса эшләү мөмкинлеген дә табалар.\n- Быйыл иллегә яҡын ҡаҙ алып үҫтерҙек. Һуйып та, тереләй ҙә һатып, файҙаһын күрҙек, - ти Рәзилә. - Күҙ ҡурҡа, ҡул эшләй, иренмәҫкә генә кәрәк. Кәңәшләшеп, һинекенә-минекенә бүлмәй, бергә тотонһаң, осона сығыу ауыр түгел. Тормош иптәшемдең төҙөлөш өлкәһен аңлауы йорт төҙөгәндә бик яҡшы булды.\nЯркинбаевтар тураһында ауылдаштары, икеһе лә уңған, шуға ла бөтә эштәре уң, тип әйтергә ярата.\nМәҡәләнең аҙағын гәзиттең 81-се һанында уҡығыҙ.


Ә һин һайлауға бараһыңмы? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәйәсәт » Ә һин һайлауға бараһыңмы?\nӘ һин һайлауға бараһыңмы? 10.08.2018 // Сәйәсәт\nБөтә Рәсәй йәмәғәтселек фекерен өйрәнеү үҙәге Башҡортостан халҡының Дәүләт Йыйылышы – Ҡоролтайға һайлауҙа ҡатнашырға әҙерлеге тураһындағы тикшеренеү мәғлүмәттәрен баҫтырып сығарҙы.\n“2018 йылдың сентябрендә үтәсәк Башҡортостан Республикаһы Дәүләт Йыйылышы – Ҡоролтай депутаттарын һайлауҙа ҡатнашаһығыҙмы, әллә юҡмы?” тигән һорауға респонденттарҙың яртыһы ыңғай яуап бирҙе, шул уҡ ваҡытта уларҙың 29 проценты – “мотлаҡ ҡатнашам”, 21 проценты иһә “моғайын ҡатнашырмын” тигән вариантты һайланы. Һорау бирелгәндәрҙең сирек өлөшө әлегә пландары менән уртаҡлашмаҫҡа булды.\n“Күҙ алдына килтерегеҙ: Дәүләт Йыйылышы – Ҡоролтай депутаттарын һайлау киләһе йәкшәмбе үткәрелә. Ниндәй партия өсөн тауыш бирер инегеҙ?” тигән һорау бирелде. Фекерҙәр түбәндәгесә булды: тауыштарҙың 45 процентын – “Берҙәм Рәсәй”, 15 процентын – КПРФ, 8 процентын – ЛДПР, 6 процентын “Ғәҙел Рәсәй” алыр ине. Ҡалған партиялар респонденттарҙың өс проценттан кәмерәк тауышын йыйҙы.\nБашҡортостан Республикаһы Дәүләт Йыйылышы – Ҡоролтай депутаттары быйыл 9 сентябрҙә һайлана. ЛДПР, “Ғәҙел Рәсәй”, “Берҙәм Рәсәй”, “Рәсәй патриоттары”, КПРФ, “Йәшелдәр” кеүек алты партиянан 736 кандидат – партия исемлектәре буйынса, бер мандатлы округтар буйынса иһә 290 кандидат теркәлде.\nЙәмәғәтселек фекерен өйрәнеү сараһы Башҡортостанда “Берҙәмлек биләмәһе” төбәк йәмәғәт ойошмаһы заказы буйынса 22 – 26 июндә үткәрелде. Унда 18 йәштән өлкәнерәк респонденттар ҡатнашты.


47(2011) » Страница 4 » "Йәшлек" гәзите\nГазета "Йәшлек" » Облако тегов » 47(2011) » Страница 4\nЖурналистарҙың хеҙмәте баһаланды\nРубрикалар // 18-06-2011, 11:08\nБашҡортостандың матбуғат һәм киң мәғлүмәт хеҙмәткәрҙәре көнө уңайынан БР Элемтә һәм киң коммуникациялар министрлығында бер төркөм журналисты бүләкләү тантанаһы үтте.\n– Беҙ барыбыҙ ҙа бер үк эште башҡарабыҙ, халыҡҡа мәғлүмәт еткерәбеҙ, теге йәки был ваҡиғаға ҡарата йәмғиәт фекерен тыуҙырабыҙ. Ысын профессионал ғына дәүләт сәйәсәтен, илдәге хәл-ваҡиғаларҙың айышын аңлап, халыҡҡа дөрөҫ мәғлүмәт бирә ала. Бөгөн был залда тап шундай журналистар йыйылған. Һеҙҙе һөнәри байрамыбыҙ менән ҡотлайым, еңел булмаған эшегеҙҙә уңыштар теләйем, – тине БР элемтә һәм киң коммуникациялар министры Борис Мелкоедов.\nЖурналистҡа йыш ҡына үҙенең һөнәре буйынса башҡаларҙың эштәрен күрһәтергә, уңыштарын яҡтыртырға, теге йәки был һөнәр эйәһен маҡтап яҙырға тура килә. Ә үҙе был осраҡта гел ситтә ҡала. Шуға күрә байрам уңайынан ошондай тантаналар ойошторолоп, һинең дә хеҙмәтеңде баһалауҙары айырыуса күңелле....\nНовости / Башҡортостан // 18-06-2011, 10:48\nҠаҙағстан Президенты Нурсолтан Назарбаев спектакль геройы булып киткән.\nСюжет буйынса ул урманға бара һәм... ағастарҙың һөйләшеүен ишетә. Ағастар уға илдәге коррупция һәм башҡа етешһеҙлектәр тураһында һөйләй. Күңеле булған Назарбаев һуңынан уларҙы кешегә әйләндерә.\nТап шундай хәл булғандыр, бер шигем дә юҡ. Егерме йыл президент вазифаһында тир түгә торғас, кешеләр ҙә күҙле бүкән кеүек күренә башлайҙыр инде....\nҒүмерем буйы ижадҡа ынтылып йәшәнем\nӘҙәбиәт // 18-06-2011, 10:10\nТаһир Латиповтың һутлы тел менән яҙылған мәҡәләләрен уҡыған берәү ҙә уның ябай табип икәнлеген әйтмәҫ. Бай йөкмәткеле, уйландырырлыҡ фәһемле яҙмалары аша гәзит уҡыусыларыбыҙ уны яҡшы белә. Таһир Мөхәммәтша улы 45 йыл ғүмерен кешеләр һаулығы һағында тороуға арнаған, анестезиолог-реаниматолог ул. Оҙаҡ йылдар Өфөнөң 13-сө дауаханаһында анестезиология бүлеген еткләгән абруйлы табип лайыҡлы хеҙмәте өсөн республика кимәлендә бихисап маҡтау ҡағыҙына лайыҡ булған. Халҡыбыҙға әллә күпме билдәле шәхесте биргән Ғафури районының Сәйетбаба ауылында тыуып үҫкән Таһир Мөхәммәтша улы ошо көндәрҙә үҙенең күркәм ғүмер байрамын − 75 йәшен билдәләне. Түбәндә уның үҙе менән әңгәмә ҡорҙоҡ....\nРухи күперҙәрҙе нығытып\nНовости / Башҡортостан // 18-06-2011, 10:02\nБашҡорт ерендә төҙөлгән Силәбе ҡалаһы беҙҙе ҡолас йәйеп ҡаршы алды: көн дә йылы ине, ҡаршы алыусылар ҙа яҡты йөҙ, ихласлыҡ, ҡунаҡсылыҡ күрһәтте. Ш. Бабич исемендәге китапханаға юлланғанда Силәбе ҡалаһы башҡорттары ҡоролтайы рәйесе Сәхрәгөл Ғатауллина менән бер аҙ әңгәмәләшеп алыу форсаты тейҙе. Сығышы менән Ҡоншаҡ районының Сағышты ауылынан булған эшлекле ханым ойошманы алты йыл етәкләй. 2007 йылда өлкәлә тәүгеләрҙән булып ауылдашы Нәфисә Шакирова менән бергә тыуған ауылдарында шәжәрә байрамын ойошторғандар, шул сараны һуңғы йылдарҙа башҡарылған иң мөһим эштәр рәтенә индерә ул.\n– Нәфисә Ғизетдин ҡыҙы ғөрөф-ғәҙәттәрҙе яҡшы белә, шуға ла милли аш-һыуҙы нисек әҙерләргә, ниндәй кейем тегергә, тип артыҡ баш ватып ултырманыҡ, – ти Сәхрәгөл Абдулла ҡыҙы. – Егәрле еңгәләр ҙә, шәп килендәр ҙә байрам күңелле, уңышлы үтһен өсөн күп көс һалды. Шунда шәжәрә байрамдарының мөһимлеген аңланыҡ. Тап ошондай сарала туғандар бер-береһен табышып, яңынан танышып, быуындар бәйләнешен нығыта....\nХәрби йыйында үҙемде ысын һалдат итеп тойҙом\nРубрикалар // 18-06-2011, 09:59\nЯңыраҡ мине хәрби йыйынға ебәрҙеләр. Биш көн дауамында беҙ иртәнән кискә тиклем хәрби эш нигеҙҙәренә өйрәндек. Йыйындан һуң шуны аңланым: армияла еңел түгел икән. Хәрби хеҙмәт миңә еңелдән бирелмәне. Хәрби йыйында минең кеүек 10-сы синыф егеттәре күп ине. Беҙҙе 33-сө полкка билдәләнеләр. Хәрбиҙәр тигеҙ итеп сафта йөрөргә, граната ташларға, марш атларға, автоматтан атырға өйрәтте. Тәүге көндә хәрбиҙәрсә атларға, автоматты һүтеп, кире ҡорорға, командующий менән һөйләшеү ҡағиҙәләренә өйрәттеләр. Икенсе көндө Алкиндағы хәрби полигонға барҙыҡ. “Дошман”дан да бигерәк, миңә аныҡ дошман – талпан ҡурҡынысыраҡ тойолдо....\nӘҙәбиәт / Проза // 18-06-2011, 09:55\n"Матур ҡыҙ ине, әрәм булды", "сибәр булһа ла, бәхете юҡ", "әллә ниңә үҙенең ҡәҙерен йәшләй бөтөрөп йөрөй", "шуға бәйләнеп әрәм булды" тигән һүҙҙәрҙе халыҡ араһында йыш ишетергә тура килә. Бындай аптыраулы һүҙҙәр күп осраҡта матур, һылыу ҡыҙҙар яҙмышына ҡарап әйтелә. Ысынлап та, мәктәптән үк тиҫтерҙәре араһында айырылып торған, училище, колледж йәки юғары уҡыу йорттарында уҡығанда ла ундай сибәрҙәр бөтә ир-егеттәрҙе үҙҙәренә ғашиҡ итә. Әйтерһең дә, улар өҫтөнә бәхет йондоҙҙары яуа. Матур ҡыҙҙар был донъялағы иң яҡшы нәмәләргә генә лайыҡ һәм үҙҙәренә «иң-иң»дәрҙе генә алыр кеүек. Тик ниңәлер ҡайһы бер сағыу матурҙарҙың киләсәге әллә ни сағыу булмай ҙа ҡуя. Бер ун йылдан һуң урамда күреп, үҙҙәрен танымай ҙа үтеп китәһең. Кемдер ҡул менән төртөп күрһәтһә: "Эй, шулмы?" – тип ғәжәпләнәһең. Сибәр булып тыума, бәхетле булып тыу, тигән һүҙҙәрҙең дөрөҫлөгө шулдыр......\nӘҙәбиәт / Юмор // 18-06-2011, 09:32\nГрузин урамда шешлек ҡура, үҙе:\n– Һарыҡ итенән шешлек! Һарыҡ итенән шешлек! – тип ҡысҡыра.\n– Ә сусҡа итенән юҡмы? – тип һорай үтеп барыусы.\n– Беләһеңме, – ти грузин, – был һарыҡ иҫән сағында шул тиклем дә сусҡа ине!...


Рөстәм Хәмитов Карлсруэ ҡалаһының Сауҙа-сәнәғәт палатаһы президенты менән осрашты // Иҡтисад | новости башинформ.рф\nРөстәм Хәмитов Карлсруэ ҡалаһының Сауҙа-сәнәғәт палатаһы президенты менән осрашты\n9:42, 21 мая 2013 Иҡтисад\nБашҡортостан Президенты Рөстәм Хәмитов Баден-Вюртемберг ерендәге Карлсруэ ҡалаһының (Германия Федератив Республикаһы) Сауҙа-сәнәғәт палатаһы президенты Вольфганг Гренке менән осрашты.\nГренке әфәнде Карлсруэ ҡалаһының Сауҙа-сәнәғәт палатаһы делегацияһын етәкләй. Башҡортостанға ул тәүгә килде. Эш визиты сиктәрендә делегация ағзалары Башҡортостандың Сауҙа-сәнәғәт палатаһы етәкселеге менән осрашасаҡ, «Газ. Нефть. Технологиялар-2013» күргәҙмәһенә барасаҡ, Euromoney инвестиция форумында ҡатнашасаҡ. Дөйөм алғанда, Гренке әфәнде һүҙҙәренсә, был танышыу визиты булып тора, әммә алдағы саралар сиктәрендә ҡунаҡтар хеҙмәттәшлек итеү мәсьәләһен дә ентекле тикшерергә ниәтләй.\nБашҡортостанды, тәү сиратта, Баден-Вюртембергтағы юғары технологиялы бизнестың үҫеш кимәле ҡыҙыҡһындыра.\n— Баден-Вюртемберг ерендә бизнестың ни тиклем уңышлы эшләгәнен беләбеҙ, — тине Рөстәм Хәмитов. – Беҙҙең бизнестың да шулай уҡ уңышлы һәм һөҙөмтәле эшләүен теләйбеҙ. Бының өсөн күп нәмәгә өйрәнергә, байтаҡ эш башҡарырға кәрәк.\nРеспублика Президенты билдәләүенсә, Башҡортостан менән Баден-Вюртемберг төрлө йүнәлештәр буйынса, атап әйткәндә, сәнәғәт, туризм һәм фәнни-техник өлкәләрҙә хеҙмәттәшлек итә ала. Сауҙа-сәнәғәт палаталары координаторҙар ролен башҡара аласаҡ.\nВольфганг Гренке һүҙҙәренсә, Карлсруэ ҡалаһының Сауҙа-сәнәғәт палатаһына «65 мең предприятие һәм эшҡыуар инә, уларҙың күпселек өлөшө – бәләкәй һәм урта предприятиелар».\n— Беҙҙең округ Башҡортостан өсөн идеаль партнер булып тора, — тип һыҙыҡ өҫтөнә алды Германия делегацияһы етәксеһе.\nКарлсруэ ҡалаһы Европа үҙәгендә урынлашҡан, уның иң үҫешкән ҡалаларының береһе булып тора. Технологиялар, иҡтисад һәм мәҙәниәттең үҫеш кимәле буйынса ҡала Германия, Европа һәм Американың иҡтисад үҙәктәре араһында алдынғы позицияларҙы биләй.\nТеги: визиттар,бр президенты,тышҡы бәйләнештәр


«Киске Өфө» гәзитенең сайты - БӨЙӨК ДАЛА СЕРЕН АСА... - 2022 - Мәҡәләләр\nБӨЙӨК ДАЛА СЕРЕН АСА...\nҮткәнен белергә теләгән, өйрәнгән халыҡ хәтерле. Сөнки ул тарих төпкөлдәренә алып киткән тамырҙарынан һутланып, теремекләнеп, бөгөн донъяла тотҡан урынын баһалай ала. Төрки халыҡтарының да үҙҙәре үткән юл менән ҡыҙыҡһыныуы көсәйә генә бара, айырыуса, археологтарҙың һөҙөмтәле эшләүен әйтергә кәрәк. Инде саңға күмелгән тарихты тергеҙә һәм үткәндәргә киңерәк ҡараш ташларға ярҙам итә улар.\nРеспубликаның Милли музейында "Бөйөк дала: Арауыҡ. Ваҡыт. Мәҙәниәт" тип аталған үҙенсәлекле күргәҙмә менән барып танышҡандан һуң, ошо фекер тағы ла нығый төштө. Республикабыҙ өсөн ҙур мәҙәни яңылыҡ, һөйөнсө - Ҡаҙағстандың Милли музейы фонды Евразияның дала мәҙәниәтен, йолаларын һәм инаныуҙарын сағылдырған ҡыйбатлы ҡомартҡылар алып килде. Әле генә асылған күргәҙмәлә үткән дәүерҙәрҙең оҫталары эшләгән биҙәнеү әйберҙәре, ҡорамалдары, дөрөҫөрәге, шуларҙың 125 дананан торған ҙур булмаған бер өлөшө тәҡдим ителә. Залға килеп инеү менән иғтибарҙы иң элек Ҡаҙағстандың символына әүерелгән "Алтын кеше" йәлеп итә. Был бер ҙә юҡҡа түгел, сөнки "Бөйөк дала: Арауыҡ. Ваҡыт. Мәҙәниәт" рухи-тарихи сараһы Халыҡ-ара "Алтын кешенең донъя музейҙары буйлап үтеүе" проекты эсендә бара. Алтын әҙәм менән Европа, Азияның тиҫтәнән ашыу музейҙарында таныштылар ҙа инде.\nРеспублика Милли музейында күргәҙмәне Башҡортостан Башлығы Радий Хәбиров асты: "Беҙ былтыр ҡаҙаҡ дуҫтарыбыҙ менән осрашыуҙа мәҙәни хеҙмәттәшлекте үҫтерергә һөйләшкәйнек. Нур-Солтанда миңә "Алтын кеше" оҡшаны. 1960-1970 йылдарҙа Ысыҡкүлдә ҡурғандарҙы ҡаҙғанда сак батшаһының ҡәберлеген һәм биҙәүестәрен табалар. Экспозиция бөтә донъяға танылыу яуланы һәм күп илдә халыҡ хөкөмөнә сығарылды. Мин уны беҙгә лә алып килеүҙәрен һорағайным. Бөгөн был күргәҙмәне Башҡортостандың Милли музейында асабыҙ", - тине Башҡортостан Башлығы.\nХөрмәтле ҡунаҡтар - Ҡаҙағстандың Милли музейы директоры Арыҫланбәк Мөхәмәтулы, Ҡаҙағстандың Ҡаҙандағы Генераль консулы Ерлан Исхаҡов, Әл-Фараби Зәйнуллу Самашев исемендәге Ҡаҙаҡ Милли университеты профессоры Батеш Аҡпасовтарҙың ҡатнашыуы, музейға килеүселәрҙең уларға һорауҙары күп булыуы был сараның көнүҙәклегенә, мөһимлегенә инанырға ярҙам итте.\nСак ҡәбиләләре дәүеренән ҡалған биҙәүестәр, көнкүреш кәрәк-яраҡтары, ат егеү әйберҙәре тураһында һәр ҡыҙыҡһынған кеше тулыраҡ мәғлүмәт алырға тырышты. Эйе, Ҡаҙағстан археологтарының һөҙөмтәле эше һоҡланыу уятмай ҡалмай. Уларҙың асыштары, табыштары донъя кимәлендә баһалана һәм үткән дәүерҙәрҙең серҙәрен асырға ярҙам итә. Бер үк ваҡытта асылған серҙәр эргәһендә яңы һорауҙар ҙа барлыҡҡа килә. Үткән дәүер артефакттары - ташмы ул, көршәкме, таҡтасыҡмы, айыл башымы, һәр береһе үҙендә ҙур тарих һаҡлай. V-VII һынташы боронғо дәүерҙәрҙә йәшәгән ата-бабаларҙың аманаты булып килеп еткән икән, бының менән ғорурланмау мөмкин түгел. Үткән юлдың, быуаттарҙың ундай шаһиттары күп түгел. Хәйер, экспозициялағы һәр артефакт беҙҙе тарих төпкөлөнә әйҙәй, кешеләр, халыҡтар яҙмышы, йәшәү мәғәнәһе тураһында уйланырға саҡыра, тормошҡа битараф булмаҫҡа өндәй кеүек. Күргәҙмә Өфөлә 29 майға тиклем буласаҡ.\n"Киске Өфө" гәзите, №15, 2022 йыл\nЯҙылған: 18.04.22 | Ҡаралған: 88


Ғинуарҙа республикала инфляция 0,8 процент тәшкил иткән // Иҡтисад | новости башинформ.рф\nҒинуарҙа республикала инфляция 0,8 процент тәшкил иткән\n10:36, 9 февраля 2016 Иҡтисад\nҒинуарҙа республикала инфляция 0,8 процент тәшкил иткән Фото: Олег Яровиков\nӨФӨ, 2016 йыл, 9 февраль. /«Башинформ» мәғлүмәт агентлығы, Ксения Калинина/.\nАғымдағы йылдың ғинуар айында Башҡортостанда инфляция 0,8 процент кимәлендә булған, Рәсәй буйынса – 1 процент. Башҡортостанстат мәғлүмәттәре буйынса, 2015 йылдың ғинуарынан 2016 йылдың ғинуарына республикала ҡулланыусылар хаҡтары индексы 8,1 процентҡа артҡан, ил буйынса уртаса — 9,8 процентҡа.\nБыйыл ғинуарҙа ҡулланыусылар баҙарының бөтә секторында хаҡтарҙың артыуы былтырғы күрһәткестәрҙән күпкә түбәнерәк булды һәм күберәк 2014 йылдағы кимәлгә тура килде, тип билдәләй статистиктар.\nТеги: инфляция,ҡулланыусылар хаҡтары индексы


15 августа 2016 — 16:13 ГТРК «Башкортостан»\nҠырымда диверсиялар эшләргә маташыуҙа шикләнеүсе Владимир Сердюк Украина оборона министрлығының разведка идаралығында хеҙмәт итеүен раҫланы. Уға тиклем Киев министрлыҡта ундай бүлексә юҡ тип белдергәйне. Рәсәй федераль именлек хеҙмәте 10 август Ҡырымда йәшәйеште тәьмин итеүсе мөһим объекттарҙа террор ғәмәлен иҫкәртеүе тураһында хәбәр иткәйне.\n“Ислам дәүләте” террор төркөмсәһе һуғышсылары Сүриәнең Мәнбиж ҡалаһынан сигенгәндә 2 мең кешене аманатҡа алған һәм уларҙы тере ҡалҡан булараҡ файҙаланған. Был кадрҙарҙы интернет селтәрендә табырға мөмкин. Мәнбижды азат итеүҙә ғәрәп- курд көстәре ҡатнаша.\nАмериканың Луизиана штатында ҡотҡарыусылар һыуға батҡан автомобилдән оло йәштәге ҡатынды иң һуңғы мәлдә генә һөйрәп сығара алған. Ҡатын машинаһында бикләнеп йөҙөп китеп барғанды ҡотҡарыусылар күреп ҡала һәм уны ҡулынан һөйрәп сығара. Һуңғараҡ машиналағы эт тә ҡотҡарыла.


5 Июнь 2018, 12:02\nРайон Мәҙәниәт һарайында ике рәссам: Радион Нуртдинов менән Флүр Фазуловтың берлектәге “Кесе Ватан” күргәҙмәһе асылды.\nКүргәҙмәлә ҡуйылған пейзаждар Мәсетле, Ҡариҙел һәм Салауат райондары тәбиғәтенә бағышланған. Тыуған тәбиғәттең матурлығы рәссамдарҙы иҫ киткес рәсемдәр төшөрөүгә илһамландыра.\nҺынлы сәнғәт: пейзаждар һәм натюрморттарҙан тыш, район халҡына күргәҙмә-ҡулланма эштәр серияһы: барельеф, графика һәм чеканка (һуғып биҙәкләнгән әйберҙәр) тәҡдим ителгән.\nРадион Нуртдинов һәм Флүр Фазулов бергә эшләйҙәр. Әгәр Радиондың эштәре мәсетлеләргә таныш булып, бер нисә йыл элек районда уның күргәҙмәһе ойошторолһа, Флүрҙең исеме әлегә билдәһеҙ.\nЙәш рәссам Силәбе өлкәһендә тыуған. Ләкин Оло Ыҡтамаҡ ауылын ул яҡын итә. Флүр бында 1984 йылда күсеп килгән. Ошонда лицей һәм сән-ғәт мәктәбен тамамлаған.\n–Үҙемде белгәнемдән алып мин һынлы сәнғәткә битараф түгелмен, – ти ул. – Уның менән етенсе кластан етди шөғөлләнә башланым. Әле ул саҡта уҡ Шишкин, Левитан, Васнецов кеүек классиктар эштәренә һоҡлана торғайным. Әле булһа уларҙың эштәре – миңә нимәгә ынтылырға кәрәклегенә ишаралаусы өлгө.\n2001 йылда Флүр Башҡорт дәүләт педагогия университетының художество-графика факультетына уҡырға инә. Студент йылдарында ул рәсем төшөрөү, дизайн һәм музыка менән мауыға. Дизайнер булып эшләп, үҙен төрлө йүнәлеш- тәрҙә һәм техникаларҙа һынап ҡарай. Әле барельефҡа, интерьер дизайнына, аркалар биҙәүгә өҫтөнлөк бирә.\nРадион Нуртдинов менән бергә эшләп, унан яңы идеялар ала.\n– Ул – минең өсөн остаз, – тип уртаҡлаша Флүр. – Беҙ бергәләп Мәсетле ата-әсәләре менән балалар өсөн шифаханаһының уйын залын биҙәнек. Бергәләп байтаҡ эскиздар эшләнек. Нәҡ Радион Нуртдинов “Кесе Ватан” күргәҙмәһен ойошторҙо. Ундай кеше менән эшләүе һәр ваҡыт ҡыҙыҡлы, ул илһамландыра, ҡыҙыҡлы идеяларҙы хуплай һәм уларҙы үҫтерергә ярҙам итә белә.\nЙәш рәссам ижади юлының башында тора. Киләсәктә ул күнекмәләрен һәм талантын камиллаштырасаҡ. Сөнки сән-ғәттең сиге юҡ.